DAP kata premis judi kawal masalah sosial, kekalkan keharmonian kaum

Ketika banyak pihak memuji dan menyokong lengkah kerajaan negeri Kedah menghentikan lesen premis judi di negeri ini bermula 2023, DAP masih pula berharap agar kerajaan negeri dapat mempertimbangkan semula keputusan tersebut.

Setiausaha DAP Kedah, Teh Swee Leong memberikan alasan, langkah tersebut wajar dipertimbangkan semula dengan tujuan mengekalkan keharmonian kaum dan mengawal masalah sosial.

Menurutnya, tindakan tidak membenarkan premis judi dibuka dilihat akan mendatangkan lebih banyak masalah kepada masyarakat dan secara tidak langsung menggalakkan kegiatan perjudian haram.

“Kami berharap Menteri Besar, Datuk Seri Muhammad Sanusi Md. Nor dapat menarik balik arahan dan mengeluarkan lesen kepada pengusaha premis judi berlesen bagi memastikan keharmonian kaum.

“Bagi saya tindakan beliau (tidak mengeluarkan lesen judi) tidak boleh diterima kerana ia akan menimbulkan lebih banyak masalah kepada masyarakat,” lapor Harian Metro, hari ini.

Swee Leong yang juga Ahli Dewan Undangan Negeri (Adun) Kota Darul Aman berkata, keputusan menyekat lesen judi yang dikawal undang-undang tidak akan menyelesaikan masalah maksiat dan sosial.

Beliau berkata, semua masalah berkenaan seharusnya diselesaikan melalui kaedah pendidikan kepada masyarakat terutama golongan muda.

“Bolehkah masalah maksiat dan sosial di negeri ini berhenti dengan berbuat demikian, apa yang kita bimbang adalah kesudahannya aktiviti ini menjadi tidak terkawal dan sesiapa saja semakin bebas berjudi.

“Ada sebab kenapa semua perniagaan perjudian itu dikawal selama ini, Menteri Besar kena fikir lebih dalam mengenai perkara ini,” katanya.

Swee Leong berkata, pihaknya juga berasa kecewa dengan keputusan kerajaan negeri kerana ia turut menjejaskan pekerja dalam sektor berkenaan.

Semalam, media melaporkan semua operasi premis perjudian dan loteri di Kedah ditamatkan sepenuhnya pada 1 Januari 2023, susulan keputusan kerajaan negeri tidak lagi memperbaharui lesen perjudian.

Sehubungan itu, Muhammad Sanusi mengarahkan pihak berkuasa tempatan (PBT) memantau dan memastikan semua premis berkaitan mematuhi arahan yang diputuskan pada November 2021 itu.


Johari sahkan Mohammed Iqbal adalah anaknya, sama dalam web rasmi Parlimen

Nama Mohammed Iqbal yang ditularkan dalam tangkap layar laman web rasmi Parlimen disahkan Datuk Johari Abdul adalah anaknya.

Terdahulu timbul dakwaan Speaker Dewan Rakyat itu melantik anaknya selepas tular dalam laman web seorang individu bernama Mohammed Iqbal, ia pada mula dinafikan tetapi kini Johari berkata akan menimbang untuk memohon pelantikan tersebut.

“Dia (Mohammed Iqbal) meneruskan kerja yang dibuat selama ini yang bukan benda baharu, bukan lantikan rasmi, kerajaan tidak bayar (gaji) saya bayar sendiri.

“Di sini saya ada Setiausaha Sulit Kanan yang jawatannya sudah diisi, Setiausaha Akhbar dan tiga pegawai tugas-tugas khas di mana orangnya saya sudah kenal pasti, …sekarang sedang dalam proses permohonan.

“Prosesnya panjang melalui SPA (Suruhanjaya Perkhidmatan Awam) dan (Jabatan Perkhidmatan Awam (JPA) jadi ambil masa. Kalau saya rasa dia layak dan sesuai, saya akan buat permohonan, buat masa ini dia ditempatkan di sini sebab saya ada di sini,” katanya dipetik laporan BH hari malam ini.

Kontroversi tercetus apabila Johari dikaitkan dengan lantikan anaknya itu apabila nama bapa Mohammed Iqbal tidak tertera dalam laman web tersebut.

Jelasnya lagi, anaknya itu telah berkhidmat sebagai pegawai khasnya sejak 2009 selain memiliki Ijazah Sarjana Muda Kewangan di Universiti Multimedia (MMU) Melaka.

Sebelum ini, timbul isu berhubung dakwaan amalan nepotisme dalam pentadbiran Kerajaan Perpaduan selepas Perdana Menteri, Datuk Seri Anwar Ibrahim mendedahkan anaknya, Nurul Izzah dilantik sebagai penasihat kanan ekonomi dan kewangan.

Johari turut menerima tempias dakwaan itu apabila dikatakan melantik Mohammed Iqbal yang juga anak pertama daripada lapan beradik sebagai pegawai tugas-tugas khas di pejabatnya.

Melalui portal rasmi Parlimen, ia meletakkan nama Mohammed Iqbal sebagai Pegawai Tugas-Tugas Khas YPDR I.

“Nepotisme ini kalau dia kurang, tidak berkelayakan atau dia hanya ada diploma tapi dia diletakkan dalam jawatan yang perlu mempunyai ijazah sarjana muda.

“Atau baharu keluar universiti semalam tapi letakkan dia di jawatan yang memerlukan pengalaman 10 tahun ataupun dia ini tak boleh pakai langsung di mana saya boleh ambil orang lain.

“Tapi Iqbal sudah kerja 14 tahun dengan saya dan dia hanya meneruskan kerjanya di mana nak latih orang baharu tidak mudah, …soalnya orang itu, kita percaya …baik saya teruskan dengan dia.

“Diapun tiada kes jenayah, berkelayakan kerana mempunyai ijazah sarjana muda,” katanya.


Presiden UAE meninggal dunia

Presiden Emiriah Arab Bersatu (UAE) Sheikh Khalifa bin Zayed Al Nahyan, yang dasar pemodenannya membantu mengubah UAE menjadi kuasa serantau, meninggal dunia pada pada Jumaat (13 Mei 2022) pada usia 73 tahun, kata media kerajaan WAM.

“Kementerian Hal Ehwal Presiden bersama rakyat UAE, negara-negara Arab dan Islam, dan seluruh dunia berdukacita.

“Pemimpin negara, Presiden Yang Amat Mulia Sheikh Khalifa bin Zayed Al Nahyan, meninggal dunia dan kembali ke sisi Tuhan hari ini, Jumaat, 13 Mei,” kata WAM.

“Kementerian Hal Ehwal Presiden mengumumkan perkabungan rasmi dan bendera dikibarkan separuh tiang untuk Allahyarham Syeikh Khalifa bin Zayed Al Nahyan, semoga Allah merahmati beliau, untuk tempoh 40 hari, mulai hari ini.

“Kementerian, jabatan, institusi Persekutuan dan tempatan, dan sektor swasta menggantung semua urusan selama 3 hari, mulai hari ini (Jumaat),” kata WAM.

Tugas rasmi Sheikh Khalifa sejak diserang angin ahmar dan menjalani pembedahan pada 2014, dilaksanakan adiknya Putera Mahkota Abu Dhabi, Sheikh Mohammed bin Zayed, telah dilihat secara meluas sebagai pemimpin de-facto UAE.

Sheikh Khalifa dilantik sebagai presiden kedua UAE pada 2004, menggantikan bapanya dan pengasas UAE Sheikh Zayed al Nahyan.

Dilahirkan pada 1948 di timur Abu Dhabi, Sheikh Khalifa adalah anak sulung Sheikh Zayed. Sebelum peranannya sebagai presiden, beliau adalah Putera Mahkota Abu Dhabi dan mengetuai Majlis Petroleum Tertinggi Abu Dhabi, yang merangka dasar minyak.

Sebagai presiden, beliau mengetuai salah satu dana pelaburan terbesar di dunia, Abu Dhabi Investment Authority, menguruskan ratusan bilion dolar aset syarikat.

Salah satu bangunan tertinggi di dunia, Burj Khalifa, mengambil namanya selepas kerajaan UAE menyelamatkan Dubai daripada hutangnya, dan sebagai peminat sukan dia menyokong pengambilalihan kelab bola sepak Liga Perdana Inggeris Manchester City.

Sheikh Khalifa dipercayai antara pemerintah terkaya di dunia dengan kekayaan peribadi dianggarkan oleh majalah Forbes pada 2008 pada AS$19 bilion.

Allahyarham diketahui mempunyai lapan anak – dua lelaki dan enam perempuan – dengan isteri pertamanya, Sheikha Shamsa binti Suhail Al Mazrouei, selain meninggalkan beberapa cucu. – Agensi

Presiden Emiriah Arab Bersatu (UAE) Sheikh Khalifa bin Zayed Al Nahyan meninggal dunia pada usia 73 tahun.


Ahli Bersatu bantu calon BN kempen digugur keahlian

Gara-gara membantu calon parti lawan berkempen diParlimen Pasir Salak bagi Pilihan Raya Umum ke-15 (PRU-15), keanggotaan ahli parti Bersatu, Ramelle Ashram Ramli digugur secara automatik.

Setiausaha Bersatu Perak Datuk Zainol Fadzi Paharuddin berkata tindakan membantu kempen parti lawan berkenaan dianggap melanggar disiplin serta memberi imej tidak baik kepada parti.

“Kita terima laporan beliau membantu parti lain dan mendapati Ramelle terlibat maka tindakan tatatertib diambil ke atasnya serta merta,” katanya, lapor Bernama.

Ramelle dikatakan berkempen untuk calon BN-UMNO bagi Parlimen Pasir Salak, Khairul Azwan Harun.

Pertembungan di parlimen Pasir Salak melibatkan pertandingan empat penjuru antara Khairul Azwan, calon Pakatan Harapan Nik Omar Nik Abdul Aziz (PH-PKR), Jamaluddin Yahya (PN-PAS) dan Zairol Hizam Zakaria (GTA-Putra).

Penyandang Parlimen Pasir Salak, Datuk Seri Tajuddin Abdul Rahman tidak dipilih pucuk pimpinan UMNO untuk mempertahankan kerusi Parlimen itu yang menjadi miliknya itu sejak 2008.


Serangan terhadap kerajaan berkurang selepas MOU, keadaan lebih tenang

Berbeza dengan situasi sebelum ini, Memorandum Persefahaman (MOU) Transformasi dan Kestabilan Politik memberi kesan baik kepada hubungan kerajaan dan pembangkang apabila serangan terhadap parti pemerintah sudah berkurang, kata Datuk Seri Ismail Sabri Yaakob.

Perdana Menteri berkata MOU yang ditandatangani antara kerajaan dan pembangkang menampakkan impak yang baik, malah keadaan sekarang kelihatan agak tenang bukan sahaja di luar tetapi juga di dalam Dewan Rakyat yang sedang bersidang setiap Isnin hingga Khamis.

“Di luar lebih tenang tetapi serangan terhadap kerajaan seperti dahulu sudah berkurang. Walaupun pembangkang … saya dah beritahu mereka kekal sebagai pembangkang. Mereka kecam kerajaan itu kerja mereka, kita perlu semak dan imbang kepada kerajaan.

“Walaupun saya beritahu macam tu tapi keadaan agak kurang dari segi serangan kepada kerajaan di Parlimen. Di luar sana sangat sepi, tenang, ucapan pun tak ada yang agresif seperti dahulu setiap kali berucap mesti ada standing order (Peraturan Urusan Mesyuarat),” katanya lapor Bernama.

Ismail Sabri baru-baru ini diwawancara editor kanan media.

Ujarnya, keadaan sekarang menampakkan sikap saling hormat menghormati yang semakin tinggi dalam kalangan Ahli Parlimen.

Ditanya adakah keadaan itu disebabkan oleh jalinan kerjasama kerajaan dengan pembangkang atau disebabkan oleh kepimpinan beliau sebagai Perdana Menteri, Ismail Sabri menjawab secara seloroh: “Saya tak tahu, tak boleh nak beritahu. Ketua Pembangkang kata PM ni lebih sopan, itu pandangan peribadi,”.

Semasa ditanya sama ada input pembangkang diambil kira dalam penyediaan Rancangan Malaysia ke-12 (RMK12), beliau berkata sememangnya terdapat libat urus pembangkang serta jabatan kerajaan.

“Sebelum ni kalau buat taklimat kepada kerajaan sahaja tetapi tak buat dengan pembangkang, tetapi kali ini saya kata kita sekalikan (kerajaan dan pembangkang) semasa Unit Perancang Ekonomi (EPU) memberi taklimat.

“Tak ada gangguan, soalan tidak panas tetapi profesional kerana yang mereka mahu adalah jawapan sebenar,” katanya.

Perancangan RMK12, kata beliau, disediakan secara lebih inklusif, mengambil kira input dan cadangan bukan sahaja daripada kerajaan dan pembangkang tetapi juga pihak berkepentingan termasuk sektor awam dan swasta merangkumi pakar industri dan ahli korporat, ahli akademik, Ahli Parlimen kerajaan dan pembangkang, pemimpin masyarakat, pertubuhan masyarakat sivil dan organisasi antarabangsa.

Walaupun Memorandum Persefahaman Transformasi dan Kestabilan Politik dengan pembangkang ditandatangani pada saat akhir pelaksanaan dokumen ini, namun terdapat beberapa pandangan yang telah diambil kira dalam memastikan integriti, akauntabiliti dan ketelusan dititikberatkan dalam dokumen RMK12.


Polis siasat kenyataan Lim Kit Siang didakwa gugat ketenteraman awam

Polis Diraja Malaysia (PDRM) membuka kertas siasatan berhubung ciapan Ahli Parlimen Iskandar Puteri Lim Kit Siang yang didakwa mengandungi kenyataan boleh menggugat ketenteraman awam.

Pengarah Jabatan Siasatan Jenayah (JSJ) Bukit Aman Datuk Seri Abd Jalil Hassan dalam kenyataan berkata imej tangkap layar ciapan tersebut tular di aplikasi WhatsApp sejak semalam, lapor Bernama.

Beliau berkata siasatan dijalankan oleh Unit Siasatan Jenayah Terkelas, Bahagian Pendakwaan/Undang-Undang (D5), JSJ Bukit Aman di bawah Seksyen 505 (c) Kanun Keseksaan kerana mengeluarkan kenyataan dengan niat mengapikan mana-mana golongan atau kaum dan Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

Beliau turut menasihati orang ramai supaya tidak membuat sebarang spekulasi yang boleh menjejaskan siasatan serta menjadi pengguna media sosial bijak, berhemah dan tidak menggunakan platform terbabit untuk menyebarkan sebarang maklumat boleh mendatangkan kegentaran awam serta menggugat keharmonian negara.

Lim dipercayai mengeluarkan kenyataan Will The Houses Of The Prime Minister and Ministers of Malaysia Be Set On Fire by Angry Protestors As Happened in Sri Lanka Last Week (Adakah Rumah Perdana Menteri dan Menteri-Menteri Malaysia Dibakar oleh Penunjuk Perasaan Seperti Berlaku di Sri Lanka, Minggu Lepas).


Kerajaan DAP tidak akan bubar DUN P. Pinang, tunggu habis penggal

Susulan spekulasi yang timbul UMNO mungkin akan mendesak pilihan raya umum (PRU) lebih awal dari tarikh akhir Julai 2023, Pulau Pinang memutuskan hanya akan mengadakan pilihan raya selepas tamat penggal penuh.

Naib Pengerusi DAP Chow Kon Yeow berkata negeri itu akan mengekalkan haknya dan tidak akan mengikut jika pilihan raya raya umum diadakan lebih awal, menurut laporan Bernama.

“Kami tidak perlu ikut pilihan raya nasional kerana negeri boleh buat keputusan sendiri dan kami boleh pilih untuk adakan pilihan raya setelah penggal penuh berakhir.

“Tambahan pula ia tidak menjadi duluan kerana ia telah berlaku sejak sekian lama sebelum ini di Sabah, Sarawak, Kelantan, Johor dan Melaka,” katanya selepas merasmikan Forum CEO PKS 2022 hari ini.

Sementara itu, Chow berkata Kongres Kebangsaan DAP ke-17 yang akan diadakan pada 20 Mac akan memberi tumpuan kepada dua isu utama — perubahan dalam barisan Jawatankuasa Tertinggi Pusat (CEC) terutama jawatan Setiausaha Agung parti dan 30 peratus wakil wanita dalam jawatankuasa kepimpinan kebangsaan DAP.

“Kami berharap barisan kepimpinan nasional yang baru ini akan dapat membawa parti ke hadapan dalam keadaan politik yang bergolak ini,” tambahnya.


Sekarang puas hati Anwar lihat UMNO kembali kuat?

Adakah Ketua Pembangkang Datuk Seri Anwar Ibrahim sudah berpuas hati dapat melihat UMNO kembali menjadi kuat selepas berpakat dengan anak muridnya, Datuk Seri Ahmad Zahid Hamidi menjatuhkan Tan Sri Muhyiddin Yassin?

Selepas menjadi dominan di Putrajaya, ramalan UMNO akan kembali kuat dan menjadi lebih sombong terbukti tepat dan sebenarnya situasi tersebut boleh dielak jika Anwar tidak kemaruk kuasa berpakat dengan Zahid sehingga terjatuhnya kerajaan Perikatan Nasional (PN) dan memberi laluan UMNO kembali menjadi dominan di Putrajaya.

Malah, UMNO kini boleh buat sesuka hati tanpa perlu rasa bimbang dan sekalipun pilihan raya umum (PRU) diadakan dalam masa terdekat mereka sudah bersedia kerana yakin sokongan rakyat yang memihak kepada mereka.

Kenyataan secara terbuka pemimpin atasan UMNO selepas Pilihan Raya Negeri (PRN) Melaka yang meminta PRU diadakan adalah isyarat awal tekanan akan diberikan kepada Perdana Menteri (PM) Datuk Seri Seri Ismail Sabri supaya mengikut arahan apabila tiba masanya untuk membubarkan Parlimen.

Ismail Sabri mahu tidak mahu perlu mengikut hala tuju dan keputusan parti apabila tiba masanya diarahkan untuk membubarkan Parlimen kerana Presiden mempunyai kuasa mutlak, malah ia akan mengundang risiko sekiranya kehendak Zahid tidak diikuti watikah calon tidak akan ditandatangani.

Kuasa Zahid menandatangani watikah pencalonan sebenarnya adalah senjata yang akan digunakan untuk menggugut Ismail Sabri sekiranya tidak mengikut arahan parti, malah pemimpin UMNO sebelum ini yang lantang mengkritik Presiden juga berisiko menerima nasib sama.

Walaupun mempunyai kuasa selaku PM, kuasa Ismail Sabri dalam parti sebenarnya terbatas.

Persepsi umum kini adalah Anwar dan Pakatan Harapan (PH) menjadi punca utama UMNO kembali dominan menguasai tampuk pemerintahan semula, hasilnya UMNO semakin kuat dan keputusan PRN Melaka adalah buktinya.

Krisis politik berterusan yang dihadapi rakyat kini juga tidak boleh dinafikan adalah kerana tindak-tanduk Anwar yang sanggup memperalatkan UMNO demi cita-cita peribadinya untuk menjadi PM.

Bagaimanapun, implikasi lebih teruk dihadapi Anwar dan PH kini apabila sudah jelas penolakkan rakyat terhadap mereka, lihat sahaja keputusan PRN Melaka apabila banyak undi mereka hilang khususnya dikalangan pengundi orang Melayu yang berpindah menyokong PN.

Ia adalah mesej yang nyata kepada PH, bahawa tindak-tanduk berkomplot dengan UMNO menjatuhkan Muhyiddin tidak diterima rakyat terutamanya dikalangan orang Melayu dan ditunjukkan dalam peti undi semasa PRN Melaka.

Imej Anwar yang rakus merebut kuasa bermula dengan komplot bersama-sama Zahid dan Najib, surat yang dihantar ke Istana Negara dan klip audio tular sebelum ini antara bukti wujud pakatan sulit tersebut tetapi cuba dinafikan kedua-dua mereka.

Tidak perlu pergi jauh, lihat sahaja kemelut politik di Melaka. Watak utama yang memainkan peranan juga Anwar, ia terbukti apabila sanggup mengambil dua bekas pemimpin UMNO yang menjatuhkan kerajaan sebagai calon mereka, malah mempertahankan mereka sebagai ‘katak berprinsip’.

Akhirnya, ‘katak berprinsip’ juga tumbang dalam PRN Melaka dan lebih parah lagi apabila PH semakin terhakis sokongan rakyat yang sudah bertukar kepada PN, ia terbukti juga dalam PRN apabila pengundi yang menyokong calon PH berkurangan sehingga menyebabkan gagal mempertahankan kerusi dimenangi sebelum ini.

Satu demi satu strategi Anwar tidak menjadi tetapi yang paling banyak mendapat manfaat daripada kebodohannya tersebut adalah UMNO, atau adakah Anwar masih dalam sindrom penafian?

Selepas PRN Melaka, akhirnya DAP sudah semakin bijak menilai keadaan dan tidak lagi mudah terpesona dengan janji manis Anwar. Kecaman demi kecaman dihambur kepada Pengerusi PH tersebut yang dianggap sebagai punca rakyat semakin menjauhi mereka, lebih teruk lagi kerusi yang dimenangi oleh DAP sebelum ini tidak lagi boleh dianggap selamat.

Bukan sahaja pengundi Melayu yang sudah tidak mempercayai PH, sekarang ini juga sudah semakin jelas pengundi Cina dan India yang dahulu menjadi deposit tetap kepada pembangkang juga sudah semakin meningkat dan ia cukup untuk menghukum DAP yang bakal kehilangan banyak lagi kerusi selepas ini.

Sebelum terlambat dan nasi menjadi bubur, langkah drastik perlu diambil dan perlu bermula dengan merehatkan Anwar dengan digantikanpemimpin yang lebih baik.

Bagaimanapun, Parti Amanah adalah halangan besar yang perlu dihadapi DAP jika mahu menyingkirkan Anwar kerana pengikut fanatiknya seperti Mohamad Sabu dan Khalid Samad pasti bermati-matian akan mempertahankan pemimpin kesayangan mereka itu.

Kesilapan Anwar adalah apabila membenarkan UMNO kembali menjadi dominan selepas terpengaruh dengan janji anak muridnya, Zahid semasa langkah menjatuhkan Muhyiddin.

Bagi Anwar, rakyat mungkin sudah melupakan peranannya dalam bersekongkol dengan Zahid, tetapi untuk memadamkan sejarah dan bukti tidaklah semudah itu.

Keputusan PRN Melaka adalah mesej jelas rakyat kepada Anwar dan PH, jika sebelum ini mereka memberi alasan untuk menjatuhkan kerajaan PN kerana kehendak rakyat dan mungkin keputusan PRN Melaka pula boleh dikatakan sebagai referendum rakyat menolak Anwar dan PH.

Sudahlah blok pembangkang pun berpecah dan gesaan untuk duduk bawah payung besar juga tidak diendahkan, Anwar dilihat menjadi liabiliti yang mudah dipergunakan sesiapa sahaja dan tidak berprinsip sehingga menghakis hampir keseluruhan kepercayaan rakyat terhadap PH kini.


Australia capai 70 peratus penduduk divaksin, sempadan dibuka November

Australia hari ini mencapai sasaran 70 peratus populasi berusia 16 tahun ke atas melengkapkan suntikan vaksin Covid-19 masing-masing – tanda aras ditetapkan kerajaan untuk membuka semula negara itu.

Mengumumkan pencapaian sasaran itu, Perdana Menteri Scott Morrison berkata “kita melakukannya”.

“70 peratus warga Australia berusian 16 tahun ke atas sekarang lengkap divaksin. Terima kasih Australia.

“Sekarang kita sasarkan 80 peratus dalam Pelan Nasional, jadi kita boleh terus membuka Australia dengan selamat,” kata Morrison.

Menurut Menteri Kesihatan Greg Hunt, sehingga kini 33 juta dos vaksin telah diberikan dan 70 peratus penduduk Australia berusia 16 tahun ke atas telah menerima kedua-dua dos.

Awal bulan ini, Morrison mengumumkan Australia akan membuka sempadan antarabangsanya kepada individu lengkap divaksin mulai bulan depan.

“Ini akan membolehkan rakyat Australia yang lengkap divaksin dan penduduk tetap yang kini berada di luar negara untuk pulang,” katanya.

Australia menjadi salah satu negara yang memperketakkan kawalan sempadan antarabangsanya, termasuk melarang rakyatnya meninggalkan negara itu.

Baru-baru ini, varian Delta Covid-19 merebak secara meluas di beberapa negeri di Australia, termasuk New South Wales dan Victoria, menyebabkan peraturan dan sekatan ketat dikenakan.

Dalam tempoh 24 jam lalu, Australia melaporkan 2,150 jangkitan baharu menjadikan keseluruhannya 149,231 kes positif, sementara 1,579 pesakit Covid-19 meninggal dunia. – Agensi


Sudahkah polis siasat penyokong Najib berhimpun 19 Januari lalu?

Media melaporkan bahawa polis menyiasat perhimpunan solidariti kepada bekas Perdana Menteri Tan Sri Muhyiddin Yassin di pekarangan Ibu Pejabat Suruhanjaya Pencegahan Rasuah Malaysia (SPRM) di Putrajaya pada Khamis lalu.

Memetik Bernama, pihak polis juga telah mengenal pasti individu yang terlibat dalam perhimpunan itu.

Ketua Polis Kuala Lumpur Datuk Azmi Abu Kassim dipetik sebagai berkata kesemua mereka akan dipanggil dalam tempoh terdekat bagi membantu siasatan.

Perhimpunan itu, turut diadakan semalam (Jumaat, 10 Mac 2023) di pekarangan Kompleks Mahkamah Kuala Lumpur ketika Muhyiddin dihadapkan di Mahkamah Sesyen, menyaksikan kehadiran beberapa pemimpin kanan Perikatan Nasional (PN).

Mereka, termasuk bekas Menteri Dalam Negeri, Datuk Seri Hamzah Zainudin yang juga Setiausaha Agung Bersatu; Timbalan Presiden PAS, Datuk Seri Tuan Ibrahim Tuan Man; Presiden Parti Gerakan, Datuk Dominic Lau; Ketua Penerangan Bersatu, Datuk Razali Idris; bekas Menteri Kanan Ekonomi, Datuk Seri Azmin Ali, dan Ahli Parlimen Tasek Gelugor, Datuk Wan Saiful Wan Jan.

Namun, langkah polis mahu menyiasat perhimpunan solidariti kepada Muhyiddin itu menimbulkan persoalan, kerana sesetengah pihak bertanya apa bezanya dengan perhimpunan penyokong Datuk Seri Najib Razak yang berkumpul di luar Istana Kehakiman di Putrajaya pada 19 Januari lalu.

Mereka mempersoalkan adakah polis turut menyiasat perhimpunan penyokong Najib itu?

Untuk rekod, Muhyiddin berdepan beberapa pendakwaan yang dianggap sebagai pertuduhan terpilih bermotifkan politik, bertujuan melumpuhkan Bersatu dan PN, menjelang pilihan raya di enam negeri tidak lama lagi.

Tindakan itu dikatakan dilakukan setelah Pakatan Harapan dan Barisan Nasional hilang sokongan bangsa Melayu dan Islam pada Pilihan Raya Umum Ke-15 lalu.

Sementara itu, Ahli Parlimen PN Machang, Wan Ahmad Fayhsal Wan Ahmad Kamal turut mempersoalkan kenapa polis menyiasat perhimpunan solidariti kepada Muhyiddin.

Ketua Armada Bersatu Malaysia itu berkata orang ramai berkumpul sendiri selepas mendengar Muhyiddin dipanggil ke Ibu Pejabat SPRM untuk disoal siasat.

“Memang benar polis mempunyai hak untuk menyiasat, namun perhimpunan itu tidak dianjurkan oleh mana-mana pihak.

“Mereka yang berkumpul hanyalah orang ramai yang ikhlas menyokong Muhyiddin,” katanya pada Perhimpunan Agung Tahunan (PAT) Armada di Menara PGRM, hari ini (Sabtu, 11 Mac 2023).

“Saya tidak tahu mengapa mereka (polis) akan menjadikan ini masalah sedangkan kami hanya di sana untuk menunjukkan sokongan kami. Adakah ini jenayah sekarang?

“Kami tidak berhimpun. Kami hanya menunggu Muhyiddin tiba, dan kami bersurai selepas itu. Jadi apa isunya?

“Jika polis cuba menjadikannya isu, maka kita mesti menjelaskan perkara ini dengan pihak berkuasa. Ia tidak pernah dimaksudkan sebagai perhimpunan dan tidak ada (satu) penganjur tertentu.

“Kami diberitahu Muhyiddin akan disoal siasat dan ditahan selepas itu. Oleh itu kami semua, termasuk ahli Parlimen pembangkang, datang untuk menunjukkan sokongan kami.”


Harga siling kit ujian pantas antigen ditetapkan November

Kerajaan akan menetapkan satu paras harga siling borong dan runcit baharu bagi kit ujian pantas antigen Covid-19 (ujian kendiri) bulan depan, kata Datuk Seri Alexander Nanta Linggi.

Menteri Perdagangan Dalam Negeri dan Hal Ehwal Pengguna (KPDNHEP) itu berkata pihaknya sedang membuat penilaian di peringkat industri sebelum menentukan harga siling borong dan runcit baharu bagi kit berkenaan.

“Kerajaan telah menerima maklum balas daripada industri berhubung paras harga yang wajar dipertimbangkan supaya dapat menjamin bekalan yang mencukupi dan berterusan,” katanya dalam kenyataan hari ini.

Kerajaan sebelum ini menetapkan harga runcit maksimum bagi kit ujian pantas antigen Covid-19 (ujian kendiri) pada RM19.90 bagi setiap set manakala harga borong ditetapkan RM16 satu set, berkuat kuasa 5 Sept.

Semalam Menteri Kesihatan Khairy Jamaluddin Abu Bakar berkata harga siling kit ujian pantas antigen Covid-19 akan diturunkan tidak lama lagi, sebagai galakan untuk orang ramai membuat pemeriksaan sendiri setelah kebenaran rentas negeri dibenarkan.

Nanta berkata terdapat kira-kira enam juta kit ujian pantas antigen Covid-19 berada di pasaran.

Menurut beliau KPDNHEP juga sedang berbincang dengan Kementerian Kesihatan (KKM) untuk membolehkan lebih banyak premis menjual kit berkenaan di pasar raya, yang dijangka dapat dilaksanakan menjelang akhir bulan ini.

“KPDNHEP akan memantau harga dan persaingan kesan daripada peluasan penjualan kit ujian pantas antigen Covid-19 selain daripada farmasi dan klinik,” katanya.

Beliau berkata mengambil kira semangat Keluarga Malaysia dan kepentingan kit ujian itu kepada masyarakat, KPDNHEP amat menggalakkan supaya peniaga menawarkan harga yang lebih rendah dan munasabah tanpa kerajaan menentukan paras harga yang baharu.


85 penumpang dua penerbangan dari Afrika Selatan positif Covid-19

Pihak berkuasa kesihatan Belanda mengesan puluhan individu yang tiba di Amsterdam dengan dua penerbangan dari Afrika Selatan pada Jumaat, yang disyaki dijangkiti Covid-19.

Kira-kira 600 penumpang tiba di Lapangan Terbang Antarabangsa Schiphol Amsterdam dengan dua pesawat KLM pada Jumaat, berdepan kelewatan berjam-jam susulan ujian saringan dilakukan bagi mengesan sama ada mereka dijangkiti varian baharu, Omicorn, yang disifatkan lebih berbahaya daripada varian Delta.

Menerusi ujian saringan awal yang dijalankan di lapangan terbang itu, Kementerian Kesihatan Belanda menganggarkan kira-kira 85 penumpang terbabit dikesan positif Covid-19.

“Individu yang positif ujian saringan ditempatkan secara berasingan di hotel berhampiran Schiphol,” kata pihak berkuasa kesihatan dalam satu kenyataan.

“Daripada keputusan ujian yang positif, kami sedang menyelidik secepat mungkin sama ada ia adalah varian baharu yang menjadi perhatian, kini dinamakan ‘Omicron’,” kata kementerian itu dalam satu kenyataan.

Awal Jumaat, kerajaan Belanda melarang semua perjalanan udara dari Afrika Selatan.

Menteri Kesihatan Hugo de Jonge berkata penumpang yang dalam perjalanan ke Belanda akan melalui ujian saringan sebaik tiba.

Jurucakap pihak berkuasa kesihatan di Kennemerland, wilayah Belanda yang menyelia Schiphol, berkata kes positif itu sedang dianalisis oleh akademik perubatan Belanda bagi menentukan sama ada ia adalah varian baharu.

Gelombang baharu di Belanda menyebabkan lebih 20,000 jangkitan setiap hari selama seminggu lalu, berterusan walaupun terdapat sekatan termasuk arahan pemakaian semula pelitup muka, penutupan bar dan restoran selepas jam 8 malam.

“Jumlah jangkitan semakin meningkat setiap hari. Ini bermakna kita tidak boleh dengan hanya melakukan beberapa penyelarasan kecil,” kata Perdana Menteri sementara Mark Rutte. – Agensi


Kontroversi klip video raya Aliff Syukri: MCMC panggil individu terlibat

Suruhanjaya Komunikasi dan Multimedia (MCMC) akan memanggil individu terlibat dalam klip video muzik sempena Aidilfitri dikaitkan dengan usahawan kosmetik Datuk Seri Aliff Syukri Kamarzaman yang menimbulkan kontroversi baru-baru ini.

Menteri Komunikasi dan Multimedia Tan Sri Annuar Musa berkata individu yang dikenal pasti telah diberi notis dan diminta untuk hadir di ibu pejabat MCMC di Cyberjaya pagi esok, lapor Bernama.

“SKMM telah teliti di peringkat awalan, dan ada sebab untuk siasatan dilaksanakan, dan dengan itu satu kertas siasatan dibuka untuk siasat perkara ini di bawah seksyen 233 Akta Komunikasi dan Multimedia 1998,” katanya.

Beliau berkata demikian kepada media selepas menghadiri Majlis Iftar Radio Televisyen Malaysia (RTM) dan Perbadanan Kemajuan Filem Malaysia (FINAS) bersama MenKOMM (Menteri Komunikasi dan Multimedia) di sini hari ini.

Klip video raya berkenaan yang memaparkan sekumpulan penari lelaki bersolek dan berperwatakan lembut mencetuskan pelbagai reaksi kerana dikatakan kurang sesuai untuk tontontan masyarakat lebih-lebih ketika di bulan Ramadan.

Annuar turut mengesahkan Kementerian Komunikasi dan Multimedia (K-KOMM) menerima terlalu banyak aduan termasuk daripada Jabatan Perdana Menteri khususnya Hal Ehwal Agama dan Jabatan Kemajuan Islam Malaysia (JAKIM) berhubung klip video itu.

Beliau berkata keresahan itu timbul kerana klip video berkenaan mempunyai unsur tertentu yang bercanggah dengan amalan dan norma masyarakat negara ini.

Terdahulu, Yayasan Dakwah Islamiah Malaysia (YADIM) mendesak MCMC menarik atau memadam video muzik hari raya menampilkan usahawan kosmetik terkenal baru-baru ini, yang jelas mempromosi budaya songsang lesbian, gay, biseksual dan transgender.

Ketua Pegawai Eksekutif YADIM Tuan Kamarul Arief Tuan Soh berkata selain itu, MCMC juga digesa mengambil tindakan sewajarnya di bawah akta suruhanjaya itu, agar tindakan biadab seumpama itu tidak berulang, terutama oleh individu sama, khususnya di dalam bulan Ramadan.

“Sudah sampai masanya tindakan yang lebih tegas diambil pihak bertanggungjawab terutama MCMC, kerana ia melibatkan penyebaran dalam ruang siber, tidak perlu lagi amaran diberikan kepada individu berkenaan, kerana beliau banyak kali terlibat dengan kontroversi seumpama itu.

“MCMC bukan sahaja boleh menarik balik atau mengharamkan video berkenaan, tetapi kepada penyebar dan pembuat video itu juga boleh diambil tindakan.

“Ada batas yang tidak boleh dilanggar terutama di Malaysia dan melibatkan masyarakat Muslim, dan dalam tempoh Ramadan ini,” katanya.


Nahas pesawat Elmina: Proses bedah siasat selesai, tunggu padanan DNA

Urusan bedah siasat terhadap semua mayat mangsa nahas pesawat terhempas di Lebuhraya Guthrie berhampiran Bandar Elmina Shah Alam Khamis lepas, telah selesai malam tadi dan menunggu hasil padanan asid deoksiribonukleik (DNA).

Ketua Polis Selangor Datuk Hussein Omar Khan berkata sebanyak 300 sampel cebisan mayat telah dihantar ke Jabatan Kimia bagi tujuan padanan DNA dan 30 peratus berjaya diselesaikan, menurut laporan Bernama.

Beliau berkata seramai 30 pegawai patologi dan forensik terlibat dalam bedah siasat berkenaan.

“Semalam, kita telah mendapat satu padanan DNA yang positif milik penunggang p-hailing Muhamad Hafiz Muhamad Saleh dan jenazah diserahkan kepada warisnya pagi ini.

“Pihak Jabatan Kimia sedang berusaha keras untuk melengkapkan semua padanan DNA dan kita positif semua urusan akan selesai Isnin ini,” katanya dalam sidang media di Jabatan Forensik Hospital Tengku Ampuan Rahimah di sini hari ini.

Hussein menjangkakan satu lagi jenazah akan dapat dikenal pasti hari ini dan boleh diserahkan kepada waris esok.

Beliau berkata selain padanan DNA, urusan pengecaman jenazah juga dibuat menggunakan rekod pergigian dan cap jari.

“Setakat ini, polis telah berjaya mengenal pasti lapan cap jari mangsa,” katanya.

Sementara itu, Hussein berkata beliau berharap waris mangsa nahas berkenaan dapat menerima seadanya keadaan jenazah yang diserahkan kepada mereka kelak.

Beliau berkata terdapat cebisan-cebisan mayat yang telah terbakar dan tidak dapat diproses untuk mencari padanan DNA.

“Waris juga harus bersabar kerana proses padanan DNA adalah rumit dan sensitif, dan kita mahu semua cebisan mayat diserahkan kepada pemilik yang sebenarnya,” katanya.

Tragedi yang berlaku pada 2.48 petang itu menyaksikan sebuah pesawat peribadi terhempas dan mengorbankan kesemua dua kru dan enam penumpang selain meragut nyawa dua pengguna jalan raya masing-masing seorang pemandu e-hailing dan penunggang p-hailing.


78 kematian akibat Covid-19 semalam

Jumlah kematian akibat Covid-19 dalam tempoh 24 jam semalam turun kepada 78 kes termasuk 17 pesakit meninggal dunia sebelum dibawa ke hospital atau ‘brought in death’ (BID), lapor Kementerian Kesihatan (KKM) hari ini.

Statistik laman sesawang COVIDNOW menunjukkan sejak awal tahun lalu hingga semalam kumulatif kematian meningkat kepada 28,312 kes, termasuk 5,718 kes BID.

Daripada jumlah kematian semalam, Sarawak merekodkan 17 kes, diikuti masing-masing 11 kes di Perak dan Selangor; Pulau Pinang (10); Johor (sembilan); Sabah (tujuh); Kedah (enam); Negeri Sembilan (tiga); Kelantan (dua); dan masing-masing satu di Perlis dan Terengganu.

Tiada kes kematian dilaporkan di Melaka, Pahang, Kuala Lumpur, Labuan dan Putrajaya.

Sembilan negeri kekal merekodkan jumlah kematian empat angka sejak awal tahun lalu hingga semalam, dengan tertinggi ialah Selangor membabitkan 9,559 kes; Johor (3,581); Kuala Lumpur (2,538); Sabah (2,450); Kedah (1,952); Pulau Pinang (1,560); Negeri Sembilan (1,221); Sarawak (1,181); dan Perak (1,058).

Sementara itu, KKM juga memaklumkan sehingga semalam jumlah kes aktif turun kepada 80,697, berbanding 89,337 kes yang direkod pada Khamis.

Daripada jumlah itu, 80,049 pesakit menjalani kuarantin di rumah, meningkat berbanding 70,896 yang direkodkan pada Khamis dan 62,857 pada Rabu.

Bagaimanapun, laman COVIDNOW tidak menyatakan jumlah pesakit yang dirawat di PKRC. Sejak tengah malam hingga jam 3 pagi tadi hanya lima pesakit dinyatakan dirawat di hospital, sementara 643 pesakit dirawat di unit rawatan rapi, termasuk 320 yang memerlukan alat bantuan pernafasan.

Data COVIDNOW sehingga jam 3 pagi menunjukkan hanya lima pesakit dirawat di hospital seluruh negara.


Letupan bom dalam masjid di Kabul korbankan lebih 50 nyawa

Letupan bom yang kuat membunuh lebih 50 jemaah selepas solat Jumaat dalam sebuah masjid di Kabul, siri serangan terbaharu terhadap sasaran awam di Afghanistan pada bulan suci Ramadan.

Letupan berlaku di masjid Khalifa Sahib yang terletka di barat ibu negara pada petang Jumaat, kata Besmullah Habib, wakil jurucakap Kementerian Dalam Negeri.

Serangan itu berlaku ketika jemaah di masjid Sunni berkumpul selepas solat Jumaat untuk mengadakan amalan Zikir, amalah yang diamalkan oleh sebahagian umat Islam tetapi dilihat sesat oleh beberapa kumpulan Sunni di Afghanistan.

Ketua masjid, Sayed Fazil Agha berkata seseorang yang dipercayai pengebom berani mati menyertai jemaah dalam majlis itu dan meletupkan bahan letupan.

“Asap hitam naik dan merebak ke mana-mana, mayat ada di mana-mana,” katanya sambil menambah anak saudaranya antara mangsa yang terkorban.

“Saya terselamat, tetapi kehilangan orang yang saya sayangi,” ujarnya lagi.

Seorang saksi penduduk tempatan, Mohammad Sabir berkata melihat orang ramai dibawa masuk ke dalam ambulans dan mendengar satu letupan yang kuat dalam masjid.

“Letupan itu sangat kuat. Saya sangkakan gegendang telinga saya pekak,” katanya.

Wad kecemasan di pusat bandar Kabul berkata mereka sedang merawat 21 pesakit yang cedera dalam letupan itu dan dua meninggal dunia semasa tiba di hospital.

Sumber hospital memberitahu setakat ini sudah menerima sekurang-kurangnya 30 mayat secara keseluruhan.


Krabi paling panas di Thailand hari ini, catat 54.2 darjah celcius

Jabatan Meteorologi Thailand meramalkan bahawa Krabi – pusat peranginan di pesisir pantai barat di Selatan Thailand bersempadan dengan Phuket – menjadi tempat paling panas di Thailand hari ini (Ahad, 9 April 2023), dengan indeks suhu mencecah 54.2 darjah celcius (C).

Tempat kedua paling panas di Thailand ialah daerah Bang Na di Bangkok, di mana indeks haba dijangka melonjak kepada 50.2 darjah C.

Tiga lagi kawasan paling panas di negara ini ialah Phetchabun (44.3 darjah C), Chonburi (43.2 darjah C), dan daerah Chok Chai di Nakhon Ratchasima (41.3 darjah C).

Indeks haba ialah bagaimana ianya terasa panas kepada tubuh manusia. Ia juga dikenali sebagai suhu ketara dan ditentukan dengan menggabungkan kelembapan relatif, suhu udara dan kelajuan angin.

Individu yang menghabiskan masa di luar dalam suhu antara 41 darjah C dan 54 darjah C berisiko mengalami kekejangan otot dan strok haba, kata jabatan itu.

Jabatan ini menggunakan klasifikasi empat peringkat untuk menilai indeks haba:

Bahaya strok haba semasa musim panas Thailand digariskan awal bulan ini apabila ahli politik Chonsawat Asavahame, 54, meninggal dunia akibat keadaan itu.

Strok haba berlaku apabila suhu badan meningkat melebihi 40 darjah C.

“Badan tidak boleh berpeluh pun pada ketika ini kerana aliran darah ke kulit terhenti, menjadikannya berasa sejuk dan lembap,” kata BBC.

Gejala lain termasuk kekeliruan, keletihan, pertuturan yang tidak jelas, kehilangan kesedaran dan sawan.

Tanpa bantuan tepat pada masanya, strok haba boleh membawa maut. Pesakit hendaklah disapu dengan kain basah yang sejuk untuk menyejukkan badan. Mereka juga harus minum banyak air untuk menghidrat semula.


Ismail Sabri jadi PM pun disebabkan sokongan PN, UMNO tak kenang budi?

Faktanya Datuk Seri Ismail Sabri Yaakob dapat menjadi Perdana Menteri (PM) disebabkan sokongan Ahli Parlimen (MP) Perikatan Nasional (PN) yang menyokongnya sehingga memperoleh majoriti untuk menduduki kerusi nombor satu itu.

Bagaimanapun, perkara tersebut tidak dihargai Presiden UMNO Datuk Seri Ahmad Zahid Hamidi yang mendabik dada angkuh menolak sebarang kerjasama dengan PAS dan Bersatu dalam pilihan raya negeri (PRN) Melaka nanti sekiranya diadakan.

Mungkin anak murid Ketua Pembangkang Datuk Seri Anwar Ibrahim itu terlupa yang sokongan diberikan kepada Ismail Sabri datang dari PAS dan Bersatu serta GPS, tanpa sokongan tersebut mustahil perkara itu menjadi kenyataan.

Atau adakah Zahid masih merasakan auranya dapat membawa kemenangan kepada UMNO dan Barisan Nasional (BN) di Melaka nanti, walhal hakikatnya rakyat sudah menyampah melihat perebutan kuasa sesama UMNO yang berlaku di negeri tersebut sehingga menumbangkan kerajaan dipimpin seorang Ketua Menteri yang juga dari parti sama.

Realitinya, UMNO akan dilabel sebagai parti yang tidak mengenang budi dan hanya berkawan apabila ditimpa kesusahan sahaja.

Tetapi sekiranya Zahid memutuskan untuk bergerak secara solo juga di Melaka, ia pastinya memberi kelebihan kepada PN untuk memberi penjelasan kepada rakyat di negeri tersebut berhubung situasi sebenar yang berlaku.

Kemelut politik kerajaan Pusat sebelum ini sebenarnya juga berpunca daripada perebutan kuasa dalaman UMNO yang menyaksikan perpecahan dua kem, satu kem Zahid yang bergurukan cikgunya Anwar dan satu kem lagi yang bersama Ismail Sabri dan Datuk Seri Hishammuddin Hussein.

Senario sama berlaku di Melaka apabila Ahli Dewan Undangan Negeri (ADUN) Sungai Udang, Datuk Seri Idris Haron dari UMNO bertemu dengan Anwar selepas kejatuhan kerajaan negeri, ia senario sama yang berlaku susulan klip audio tular Zahid merancang dengan Anwar untuk menumbangkan kerajaan PN pimpinan Tan Sri Muhyiddin Yassin.

Kedua-dua pemimpin UMNO ini memainkan peranan secara belakang tabir berkomplot dengan Anwar dalam merancang strategi untuk menumbangkan dua kerajaan, ia akhirnya membawa krisis politik yang berpanjangan.

Lebih menarik lagi, sosok Anwar tidak terlepas daripada kontroversi membabitkan pemimpin UMNO, sama ada dengan Zahid mahupun Idris di Melaka.

Apakah istimewanya Anwar yang kini boleh mempengaruhi pemimpin UMNO untuk tunduk mengikut telunjuknya, atau adakah ini semua berpunca daripada Zahid yang memulakan langkah untuk menjalinkan hubungan secara diam-diam sebelum ini?

Pakatan Harapan (PH) Melaka berkeyakinan tinggi untuk merampas semula kerajaan negeri, malah dengan kemelut dalaman UMNO dan pendirian Zahid yang enggan bekerjasama dengan PN dilihat mampu membawa kemenangan besar buat mereka.

Selain itu, timbul juga konflik sesama pemimpin dalam UMNO apabila sudah ada suara-suara yang tidak bersetuju dengan keputusan Zahid yang memutuskan untuk bertanding PRN secara solo tanpa kerjasama dengan PN.

Dalam senario ini, nampaknya UMNO tidak menghargai sokongan yang diberikan oleh wakil PN sehingga dapat menjadi dominan semula di Putrajaya, itu bukan adab dalam bersahabat apabila sanggup mengenepikan permuafakatan yang dijalin hanya kerana terlalu kemaruk untuk berkuasa secara total.

Dari satu sudut lain, PN sebenarnya boleh menarik nafas lega jika UMNO membuat keputusan untuk bertanding secara solo kerana kuranglah kerja untuk mencuci tahi ditinggalkan pemimpin UMNO yang berebut kuasa di Melaka.

Jika tidak, ia akan menyebabkan banyak kerja penerangan dan penjelasan yang perlu dijalankan akibat perebutan kuasa sesama UMNO. Jika Zahid merasakan UMNO akan menang besar di Melaka, tidak salah untuk menyimpan cita-cita tinggi tersebut tetapi biarlah berpada-pada.

PRN Melaka bukan hanya semata-mata perebutan kuasa sesama UMNO, ia juga bakal menjadi penentu masa depan Zahid sebagai Presiden UMNO. Jika tewas teruk kali ini, semakin jelas jalan pintu keluar buat Zahid untuk didesak berundur.

Bagaimanapun, adakah Zahid sedia berundur pada ketika kes-kes mahkamahnya masih sedang berjalan?


Lantikan politik pemimpin DAP dalam kerajaan bukan jilat ludah: Sheikh Umar

Sheikh Umar Bagharib Ali mempertahankan lantikan politik melibatkan pemimpin parti itu dalam agensi kerajaan mahupun syarikat berkaitan kerajaan (GLC).

Ahli Jawatankuasa Eksekutif Pusat (CEC) DAP itu menepis kritikan mengatakan mereka menjilat ludah balik kerana pernah menentang dasar lantikan politik kerajaan terdahulu, bagaimanapun kini dibawah kerajaan campuran langkah sama juga diteruskan.

Jelasnya, masyarakat juga perlu melihat perbezaan antara kedua-dua entiti berkenaan, iaitu agensi kerajaan merupakan institusi yang bertindak selari dengan kerajaan semasa, manakala GLC lebih berasaskan keuntungan.

“Saya tidak rasa perkara ini (lantikan politik dalam kalangan ahli DAP) sebagai tindakan menjilat balik ludah, sebabnya kedua-dua entiti itu berbeza, sama ada agensi kerajaan mahupun GLC.

“Berbeza dengan agensi yang sentiasa mengikut hala tuju kerajaan, lantikan ke dalam GLC mempunyai implikasi berlainan seperti sudut perolehan, keputusan perniagaan dan lain-lain.

“Selain itu, sebarang pelantikan dibuat masih melihat merit dan kredibiliti seseorang pemimpin sebelum diberikan tanggungjawab berkenaan,” katanya dipetik laporan Utusan Malaysia.

Sheikh Umar terdahulu menyertai lawatan Timbalan Menteri Pertanian dan Keterjaminan Makanan, Chan Foong Hin ke syarikat Tuzra Marketing Sdn. Bhd., di Bukit Indah hari ini.

Sheikh Umar yang juga Naib Pengerusi DAP Johor sebelum ini tewas dalam Pilihan Raya Umum ke-15 (PRU-15) di kerusi Parlimen Ayer Hitam menentang Datuk Seri Dr. Wee Ka Siong dan kini dilantik Pengerusi Lembaga Perindustrian Nanas Malaysia (LPNM) yang baharu.

Sebelum ini, ada pihak yang mengkritik DAP kerana menerima jawatan yang dikategorikan sebagai lantikan politik yang ditentang semasa menjadi pembangkang.


Selepas kerajaan PH-BN kawal harga babi, ASF pula menular

Kerajaan PH-BN akan berdepan masalah mengawal kestabilan harga daging babi sebagaimana diusahakan Kementerian Perdagangan Dalam Negeri dan Kos Sara Hidup (KPDN), setelah bekalannya kini berkurangan susulan penularan penyakit demam babi Afrika atau ‘African Swine Fever’ (ASF).

Menurut Pertubuhan Kesihatan Haiwan Sedunia ASF telah menjadi krisis besar bagi industri daging babi dalam beberapa tahun kebelakangan ini serta menjejaskan beberapa wilayah di seluruh dunia.

Menurut badan dunia tersebut, penyakit virus itu sangat menular pada babi domestik dan liar, serta kadar kematian boleh mencapai 100 peratus.

Di Malaysia, ASF telah dikesan menjangkiti babi di sebuah ladang babi di Sungai Bakap di Seberang Perai Selatan, di George Town dan ladang tersebut telah ditutup bagi menghapuskan ternakan di situ.

Ketua Menteri, Chow Kon Yeow berkata, Jabatan Perkhidmatan Veterinar (JPV) Pulau Pinang sedang melaksanakan langkah-langkah pencegahan di ladang itu, termasuk menghentikan operasi kenderaan pengangkutan babi rentas negeri.

“Keseluruhan ladang (babi) itu telah ditutup dan babi sedang dimusnahkan serta ditanam di lokasi pada masa ini, kami mahu membendungnya serta menghalangnya daripada merebak ke ladang babi lain

“Kerajaan Pulau Pinang telah mengambil langkah sewajarnya serta menasihati penternak babi di Pulau Pinang untuk mengambil langkah berjaga-jaga apabila wabak ASF melanda negeri lain kira-kira dua bulan lalu.

“Di samping itu, keseluruhan ladang berkenaan telah ditutup, babi sedang dimusnahkan serta ditanam di lokasi pada masa ini. Kita mahu membendungnya dan menghalangnya daripada merebak ke ladang babi lain,” katanya menurut laporan Buletin Mutiara, hari ini (6 Januari 2023).

Sebelum ini, Menteri Perdagangan Dalam Negeri dan Kos Sara Hidup, Datuk Seri Salahuddin Ayub mengumumkan cadangan untuk mengawal kestabilan harga daging babi, menjelang Tahun Baharu Cina pada 22 Januari depan, akan dibawa untuk perbincangan mesyuarat Kabinet esok.

Perkara itu diumumkan selepas mesyuarat Kementerian Perdagangan Dalam Negeri dan Kos Sara Hidup (KPDN) dengan Kementerian Pertanian dan Keterjaminan Makanan (MAFS).


Covid-19 semakin menular di Sydney

Dua hospital di bandar raya Sydney kini terpaksa memasang khemah sementara setelah wad sedia ada tidak lagi mampu menampung jumlah pesakit Covid-19 yang datang untuk melakukan saringan.

Semalam, New South Wales merekodkan 1,000 jangkitan harian dalam tempoh 24 jam, manakala hari ini pula 1,035 kes baharu dicatatkan dengan 969 daripadanya dikesan di Sydney – jumlah terbesar bagi seluruh Australia dalam tempoh itu.

Khemah tambahan itu didirikan di luar pekarangan Jabatan Kecemasan bagi memudahkan semua pesakit yang datang untuk mendapatkan rawatan.

Sydney yang merupakan bandar terpadat dan pusat utama jangkitan Covid-19 diletakkan di bawah sekatan dan perintah berkurung selama dua bulan, namun kes harian masih berada pada tahap tertinggi kerana penularan varian Delta yang semakin meluas di New South Wales.

Peningkatan jumlah pesakit Covid-19 memaksa Hospital Westmead dan Blacktown Sydney mendirikan khemah tambahan bagi melakukan ujian saringan sebelum rawatan lanjut diberikan.

Khemah sementara di Jabatan Kecemasan itu dibuat bagi mempercepatkan proses saringan dan pengesanan tahap jangkitan, sama ada perlu dimasukkan ke hospital atau menjalani kuarantin kendiri, kata jurucakap Pejabat Kesihatan Daerah Sydney Barat.

Ketua Menteri, Gladys Berejiklian memaklumkan pihak hospitak juga menyediakan lebih banyak alat bantuan pernafasan untuk rawatan intensif kepada 2,000 pesakit sejak awal tahun.

Walaupun sistem kesihatan di New South Wales ‘dalam tekanan’ namun keadaan adalah terkawal kerana kadar penduduk yang menerima vaksin Covid-19 sudah meningkat, katanya.

Pihak berkuasa kesihatan New South Wales juga memaklumkan daripada 116 pesakit di unit rawatan rapi, 102 tidak divaksin.

Australia yang pada awalnya menjadi negara yang dapat menghalang penularan Covid-19, kini berdepan penularan varian Delta yang cepat merebak.

Selain Sydney, Melbourne dan Canberra juga diletakkan di bawah sekatan dan perintah berkurung setelah merekodkan peningkatan jangkitan Covid-19 dalam kalangan penduduknya.- Agensi


Askar Zionis tembak mati budak Palestin 12 tahun di Tebing Barat

Seorang kanak-kanak Palestin berusia 12 tahun terbunuh selepas ditembak askar rejim Zionis Israel di Tebing Barat hari ini, kata Kementerian Kesihatan Palestin.

Mohammed Allamy, menaiki kereta dipandu bapanya ketika kejadian berlaku berhampiran pintu masuk ke bandar Beit Ummar, di antara Bethlehem dan Hebron, lapor agensi berita Palestin, Wafa.

Wafa melaporkan budak lelaki itu ditembak di dada dan dikejarkan ke hospital di Hebron, tetapi meninggal dunia beberapa jam kemudian.

Pemerintah tentera rejim Zionis Israel berkata pihaknya memandang serius dakwaan mengatakan askar Israel membunuh kanak-kanak dan siasatan akan dijalankan.

Dalam satu kenyataan pemerintah tentera rejim Israel berkata askarnya mendekati kereta itu setelah sebelumnya memerhati seseorang sedang cuba mengebumikan mayat bayi baru lahir.

Salah seorang askarnya dilaporkan menembak ke arah kereta dinaiki kanak-kanak berkenaan setelah gagal berhenti ketika diarah berbuat demikian.

Kejadian itu berlaku sehari selepas seorang lelaki Palestin berusia 41 tahun ditembak mati di pintu masuk bandar Beita di Tebing Barat, kira-kira 10 kilometer dari Nablus.

Shadi Salim, bapa kepada lima anak, yang bekerja dengan majlis tempatan Palestin ditembak mati ketika keluar untuk memperbaiki saluran air. – Agensi


Zahid pembohong kata PN tak ada calon kaum India

Dalam cubaannya untuk mendapat sokongan pengundi India di Johor, Pengerusi Barisan Nasional (BN) Datuk Seri Ahmad Zahid Hamidi sendiri telah berbohong kepada kaum itu apabila menuduh Perikatan Nasional (PN) tidak meletakkan calon daripada kaum India.

Ini adalah percubaan terakhir Zahid yang memalukan orang Melayu apabila bercakap bohong secara terang-terangan, sebelum menjelang hari pengundian Pilihan Raya Negeri (PRN) Johor, esok ini.

Perikatan Nasional sebaliknya mempunyai dua calon daripada kaum India iaitu Alagenthiran Krishnan, 36 tahun, bagi kerusi N27 Layang-Layang, dan Selvendran a/l Velu, 44 tahun di N30 Paloh.

Malah, Perikatan Nasional meletakkan enam calon bukan Melayu yang menganggotai Bersatu pada PRN Johor, esok. Mereka ialah:

Tan Lek Khang, 37 tahun – N06 Bekok;

Dr Chong Fat Full, 62 tahun – N10 Tangkak;

Ronald Sia Wee Yet, 45 tahun – N23 Penggaram;

Alagenthiran Krishnan, 36 tahun – N27 Layang-Layang;

Kevin Wong Chan Giap, 32 tahun – N28 Mengkibol; dan

Khoo Kong Ek, 61 tahun, – N48 Skudai.

Memetik laporan Malaysiakini hari ini, Zahid ketika bercakap kepada petugas kempen MIC di Johor Bahru hari ini, berkata ini adalah asas untuk masyarakat India menolak Tan Sri Muhyiddin Yassin dan PN.

“PN nak jadi kerajaan Johor. Mereka ada calon Melayu, calon Cina dari Gerakan, tetapi tiada seorang pun calon India.

“Mereka (PN) tidak menghargai pengundi India di Johor, sebab itu pengundi India mesti menolak PN di Johor.

“Dalam usaha untuk membentuk kerajaan Johor yang stabil, ‘abah’ (Muhyiddin, kata) dia prihatin, tetapi ‘abah’ tidak peduli dengan pengundi India,” katanya.

Zahid menambah bahawa kerajaan negeri PN tidak akan mempunyai perwakilan India.

Jika apa yang dikatakan Zahid itu adalah benar, maka BN kini amat terdesak untuk meraih sokongan pengundi India hingga sanggup pula berbohong.


Tak tidur nyenyak teringat rakyat susah, peruntukan belum diterima

Ahli Parlimen Perikatan Nasional (PN) Machang, Wan Ahmad Fayhsal Wan Ahmad Kamal menceritakan kesukaran beliau untuk tidur nyenyak, terutama menjelang Aidilfitri, sejak menggalas tanggungjawab sebagai wakil rakyat November tahun lalu.

Pada Pilihan Raya Umum Ke-15 (PRU-15) November tahun lalu, Ketua Armada Bersatu itu menamatkan legasi Barisan Nasional (BN) di kerusi Parlimen Machang apabila berjaya memenangi kerusi itu atas tiket PAS.

Beliau menang dengan majoriti 10,154 undi apabila memperoleh 35,603 undi sekali gus menewaskan penyandangnya yang juga Pengerusi Badan Perhubungan UMNO Kelantan, Datuk Ahmad Jazlan Yaakub yang memperoleh 25,449 undi.

Mendedahkan tanggungjawab berat wakil rakyat pembangkang yang tidak menerima peruntukan tahunan daripada kerajaan, Wan Ahmad Fayhsal berkata mungkin ada golongan rentan yang hidup susah di kawasannya, tidak dapat menyambut Aidilfitri kerana gagal menyalurkan bantuan sewajarnya.

Memandangkan sehingga kini semua wakil rakyat pembangkang masih belum menerima peruntukan ahli Parlimen daripada kerajaan Pakatan Harapan-Barisan Nasional, beliau mendedahkan mereka terpaksa menggunakan wang poket sendiri untuk mengurangkan beban masyarakat di kawasan masing-masing.

“Seperti di Machang, kami memfokuskan bantuan kepada kumpulan miskin tegar dengan memberi bantuan barangan keperluan harian, menghadiahkan sepasang set baju Melayu kepada anak-anak yang memerlukan dan beberapa lagi usaha lain.

“Kami terpaksa berterus terang kepada rakyat bahawa peruntukan masih belum diberikan sehingga kini. Oleh itu, selain meminta rakyat untuk bersabar, kami teruskan juga pelbagai inisiatif yang dapat membantu rakyat.

“Bukan senang untuk seseorang wakil rakyat itu dapat tidur nyenyak sedangkan rakyat masih berjaga memikirkan hari esok. Oleh itu, kami menggunakan apa sahaja saluran yang memudahkan rakyat untuk memohon bantuan termasuklah menerusi NGO-NGO (badan bukan kerajaan) dan sumbangan orang ramai,” katanya menurut Sinar.

Beliau berkata demikian bagi mengulas cabaran besar dihadapi 74 wakil rakyat pembangkang dari PN dalam memenuhi keperluan perayaan Aidilfitri rakyat memerlukan di kawasan masing-masing.

Sebelum ini, beberapa pemimpin PN termasuk Ketua Pembangkang Dewan Rakyat, Datuk Seri Hamzah Zainuddin mempersoalkan sikap pihak kerajaan dipimpin Datuk Seri Anwar Ibrahim yang tidak mengagihkan peruntukan tahunan ahli Parlimen kepada wakil rakyat pembangkang sebagaimana diamalkan oleh kerajaan sebelum ini.

Pada 4 April lalu, Anwar mengulangi kesediaannya memberi peruntukan yang sama kepada ahli Parlimen pembangkang, seperti diterima wakil rakyat blok kerajaan.

Bagaimanapun, katanya, ia perlu dimulakan dengan proses rundingan membabitkan kedua-dua pihak bagi menentukan parameter diluluskan, selain menasihati ahli Parlimen pembangkang untuk bersedia berdepan sebarang kebarangkalian, jika enggan berunding.

Berikutan itu, PN melantik tiga wakil bagi menyertai rundingan itu yang diketuai Hamzah sendiri selaku Setiausaha Agung PN; Naib Presiden Bersatu, yang juga Ahli Parlimen Putrajaya, Datuk Dr Radzi Jidin dan Setiausaha Agung PAS, Datuk Seri Takiyuddin Hassan.

Mengulas lanjut, Wan Ahmad Fayshal menegaskan rundingan peruntukan ahli Parlimen pembangkang itu sepatutnya dibuat lebih awal daripada tarikh perayaan Aidilfitri dengan kerajaan sepatutnya sudah boleh menyalurkannya secara berperingkat bagi mengurangkan beban wakil rakyat pembangkang.

“Kalau benarlah Perdana Menteri begitu ambil kisah dengan nasib rakyat seperti yang beliau sering laungkan dalam syarahan-syarahannya, maka beliau tidak sepatutnya membiarkan wakil rakyat pembangkang datang melutut dan mengemis merayu diagihkan peruntukan untuk rakyat kepada kami.

“Isu peruntukan dana rakyat ini tidak perlu wujud sama sekali. Kerajaan sendiri tahu bahawa peruntukan ini bukanlah untuk ahli Parlimen tetapi untuk rakyat jelata,” ujar beliau.

Wan Fayshal turut menjangkakan sikap keras kepala kerajaan PH-BN, termasuk menolak permintaan rakyat agar pengeluaran bersasar Kumpulan Wang Simpana Pekerja (KWSP) diberikan buat kali terakhir.

“Permintaan pengeluaran KWSP bersasar bukanlah permintaan kami tetapi permintaan rakyat yang semakin tersepit dan terbeban dengan masalah kewangan.

“Lihat sahaja bagaimana rintihan peniaga-peniaga di bazar Ramadan yang tidak lagi mampu menikmati keuntungan seperti dulu kerana kurangnya rakyat berbelanja.

“Ini jelas menunjukkan bahawa rakyat bukan sahaja sudah tidak ada duit untuk berbelanja bagi memenuhi persiapan hari raya, bahkan sudah tidak ada duit untuk meneruskan kelangsungan kehidupan seharian,” katanya.


Projek Aerotropolis: Sanusi kata susah betul nak dapat jumpa PMX

Tiada maklum balas diberikan Perdana Menteri, Datuk Seri Anwar Ibrahim berhubung permohonan untuk berjumpa bagi membincangkan projek pembangunan Kedah Aerotropolis, kata Datuk Seri Muhammad Sanusi Md Nor.

Menteri Besar Kedah itu berkata susah hendak mendapatkan masa PMX bagi membincangkan isu projek pembangunan industri penerbangan yang hendak dibangunkan kerajaan negeri.

“Saya nak jumpa (Anwar) tapi dia tak nak jumpa saya, susah betul…

“Di Pameran Antarabangsa Maritim dan Aeroangkasa Langkawi 2023 (LIMA’23) baru-baru ini saya tak ada bercakap mengenai isu itu. Beliau ada lalu tengok reruai kita mengenai projek Aerotropolis tetapi saya pun tak ada kesempatan panjang nak bercakap mengenai tajuk itu.

“Saya perlu masa lebih panjang dan sesuai. Jumpa di situ tak sesuai,” katanya dipetik laporan BH.

Sanusi terdahulu hadir ke Majlis Menandatangani Perjanjian Sempadan Darat dan Maritim antara Kedah dan Perlis di Wisma Darul Aman hari ini.

Pada Februari lalu, media melaporkan Kedah tidak akan berputus asa untuk meyakinkan Kerajaan Persekutuan mengenai faedah yang bakal diperolehi menerusi pembinaan Lapangan Terbang Antarabangsa Kulim (KXP) yang tidak dipertimbangkan dalam Belanjawan 2023.

Sanusi dilaporkan berkata usaha untuk membuat pembentangan projek berkenaan di hadapan Anwar akan tetap dilakukan bagi merealisasikannya.

Katanya, setakat ini sudah dua kali surat permohonan bertemu bagi tujuan itu telah pun dihantar namun masih belum mendapat sebarang maklum balas.

Anwar yang juga Menteri Kewangan ketika membentangkan Belanjawan 2023 di Dewan Rakyat sebelum itu berkata Kerajaan Pusat tidak boleh mempertimbangkan pembinaan lapangan terbang baharu di Kulim.

Sebaliknya Anwar berkata kerajaan bercadang untuk menaik taraf Lapangan Terbang Antarabangsa Pulau Pinang dan Lapangan Terbang Sultan Abdul Aziz Shah di Subang, berbanding membangunkan hab baharu.

Sementara itu, Sanusi mengucapkan terima kasih kepada Kerajaan Persekutuan kerana meneruskan penganjuran LIMA’23.

Katanya, sambutan LIMA’23 cukup hebat dengan kerjasama agensi Kerajaan Persekutuan dan negeri dilihat cukup bagus.

“Terima kasih kepada Kementerian Pengangkutan, Kementerian Pertahanan dan agensi persekutuan yang telah bertungkus-lumus menjayakan LIMA’23. Begitu juga dengan agensi kerajaan negeri yang ‘all out’ bagi menjayakannya.

“Kerjasama ditunjukkan cukup bagus, Alhamdulillah. Terima kasih Kerajaan Persekutuan teruskan LIMA,” katanya.


Surat tular tawaran masuk PKR kepada KJ palsu, kata Fahmi

Ketua Penerangan PKR yang juga Pengarah Komunikasi Pakatan Harapan (PH) Fahmi Fadzil hari ini menafikan PKR mengeluarkan surat tawaran kepada bekas Ahli Parlimen Rembau Khairy Jamaluddin untuk menyertai parti itu sebagai Timbalan Presiden.

Perkara itu dimaklumkan Fahmi yang juga Menteri Komunikasi dan Digital menerusi ciapan di laman Twitter rasminya, malam ini menurut laporan Bernama.

“Surat palsu yang sedang berlegar dalam media sosial, harap maklum,” katanya sambil melampirkan gambar salinan gambar surat palsu berkenaan.

Surat palsu yang kononnya dikeluarkan oleh Pejabat Setiausaha Agung PKR dan ditandatangani Datuk Seri Saifuddin Nasution Ismail itu meminta Khairy untuk memberi jawapan dalam tempoh tujuh hari dari tarikh surat berkenaan dikeluarkan.

Awal tahun ini, Khairy dipecat daripada UMNO atas sebab pelanggaran disiplin parti mengikut Perlembagaan UMNO dan juga kerana kesalahan sewaktu Pilihan Raya Umum Ke-15 (PRU-15) lepas.


Kereta kebal rosak, jalan sesak

Sebuah kereta kebal Tentera Darat Malaysia yang digunakan untuk raptai sambutan Hari Kemerdekaan 31 Ogos ini, rosak di Jalan Damansara berhampiran jalan susur ke Carcosa Sri Negara ke Kuala Lumpur Sentral.

Menurut Facebook Pusat Kawalan dan Kawalan Kuala Lumpur DBKL, kereta kebal itu rosak di lorong kedua kiri iaitu yang paling banyak jalan susur menyebabkan berlaku sedikit kesesakan pagi tadi (26 Ogos).

“Lorong tengah disekat,” katanya.

Jurucakap Dewan Bandaraya Kuala Lumpur (DBKL) berkata kereta kebal itu digunakan untuk raptai kawad Hari Kemerdekaan pada pagi tadi.

“Pegawai DBKL telah pergi ke lokasi untuk menilai keadaan.

Beberapa renjer dilaporkan tiba di tempat kejadian kira-kira jam 10.50 pagi.

“Angkatan Tentera Malaysia (ATM) juga telah dimaklumkan mengenai keadaan itu,” katanya.

Difahamkan, kereta kebal itu telah dialihkan dan kesesakan telah diatasi.

Pengguna Twitter juga telah melaporkan keadaan trafik bergerak perlahan dari Jalan Duta menuju ke KL Sentral, ketika kereta kebal itu belum dialihkan.


Tohmahan dibuat untuk tutup kepincangan isu lantik anak jadi penasihat: Muhyiddin

Dakwaan kononnya terlibat dalam memberikan projek kepada menantu dinafikan sekeras-kerasnya Tan Sri Muhyiddin Yassin.

Mantan Perdana Menteri Kelapan itu menyifatkan laporan sebuah portal yang menuduhnya dalam pemberian kontrak Sistem Imigresen Bersepadu Nasional (NIISe) kepada syarikat IRIS Corporation Berhad tersebut berniat jahat dan fitnah untuk mencalar maruah keluarganya.

“Saya merujuk kepada laporan portal Free Malaysia Today bertarikh 8 Februari 2023 yang mendakwa kononnya saya terlibat dalam pemberian kontrak Sistem Imigresen Bersepadu Nasional (NIISe) kepada syarikat IRIS Corporation Berhad yang dikaitkan dengan menantu saya.

“Saya menafikan sekeras-kerasnya tuduhan ini. Ia adalah satu fitnah jahat yang sengaja direka untuk mencalar maruah saya dan keluarga,” katanya dalam satu kenyataan di Facebook hari ini.

Jelas Muhyiddin lagi, proses tender melibatkan kontrak NIISe itu dibuat secara tender terbuka dan bukan rundingan terus.

“Saya sebagai Perdana Menteri pada masa itu sama sekali tidak terlibat dalam proses penganugerahan kontrak NIISe kepada IRIS Corporation Berhad yang dijalankan secara tender terbuka.

“Proses perolehan kontrak dibuat mengikut tatacara perolehan biasa kerajaan di bawah seliaan Kementerian Kewangan dan kementerian yang berkaitan. Ia bukan berada di bawah tanggungjawab atau bidang kuasa saya sebagai Perdana Menteri pada waktu itu,” ujarnya lagi.

Dakwaan kononnya terdapat ahli keluarganya mempunyai kepentingan dalam IRIS juga tidak benar malah tiada ahli keluarganya memegang jawatan dalam syarikat tersebut, tegas Muhyiddin lagi.

“Selain itu, tiada mana-mana ahli keluarga saya mempunyai kepentingan dalam IRIS Corporation Berhad samada sebagai pengarah syarikat atau pemegang saham.

“Bagaimana saya yang tidak mempunyai bidang kuasa dalam penganugerahan kontrak dan keluarga saya yang tidak ada sebarang kepentingan dalam syarikat yang dianugerahkan kontrak, ditohmah menyalahgunakan kuasa demi kepentingan diri dan keluarga?” ujarnya lagi.

Pengerusi Perikatan Nasional (PN) itu juga membidas tohmahan yang sengaja dibuat oleh kerajaan campuran Pakatan Harapan (PH)-Barisan Nasional (BN) dipimpin Datuk Seri Anwar Ibrahim yang cuba menutup kepincangan dalam pentadbirannya selepas kontroversi melantik anak perempuannya, Nurul Izzah sebagai penasihat baru-baru ini.

“Saya percaya ini adalah sebahagian daripada siri tohmahan jahat terhadap saya yang dilakukan oleh kerajaan PH-BN pimpinan Anwar Ibrahim.

“Tohmahan ini sengaja dibuat untuk menutup kepincangan melampau Perdana Menteri dan anggota kerajaannya melantik anak beranak dalam kerajaan termasuk dengan tanggungjawab dan kuasa untuk mengurus kontrak kerajaan.

“Amalan nepotisme ini tidak boleh ditutup dengan melemparkan tohmahan tidak berasas kepada orang lain,” ujarnya lagi.

Terdahulu, kerajaan PH-BN dikritik hebat selepas pendedahan Izzah yang dilantik bapanya sebagai penasihat ekonomi dan kewangan untuk memantau urusan perolehan kerajaan.

Anwar juga mempertahankan pelantikan anaknya tersebut, malah menyifatkan ia sebagai satu bentuk nepotisme.

Namun, pengkritik membidas Anwar kerana mengenepikan prinsip urustadbir yang telus dan bersih dengan melantik anak sendiri dalam kerajaan.


Pemimpin PKR terkejut Anwar pilih ahli 2 minggu jadi calon PRU-15

Pemimpin PKR mempertikaikan keputusan pemilihan ahli yang baharu menyertai parti dua minggu lalu menjadi calon pada Pilihan Raya Umum ke-15 (PRU-15).

Ketua PKR Alor Gajah, Ginie Lim berkata pencalonan Dr Noraishah Mydin Abdul Aziz yang diumumkan Presiden PKR kelmarin (26 Oktober 2022) mengejutkan ini susulan sebelum ini syarat yang ditetapkan untuk bakal calon pilihan raya mestilah menjadi ahli sekurang-kurangnya setahun.

“Sudah tentu, wujud situasi tertentu di mana seorang ahli profesional atau individu terkemuka (dicalonkan), tetapi masih penting (bagi calon) untuk mempunyai hubungan dengan akar umbi,” katanya memetik laporan FMT.

Beliau melahirkan kebimbangan calon segera seperti itu tidak diterima baik oleh pemimpin akar umbi.

“Ini mungkin menimbulkan rasa tidak senang dalam kalangan pemimpin tempatan di kawasan tertentu.

“Sebaik-baiknya calon mesti bekerja dengan akar umbi untuk tempoh tertentu supaya mereka tahu sentimen di lapangan sebelum bertanding,” katanya.

Noraishah yang menghidap Spina Bifida merupakan antara tujuh calon diumumkan Anwar namun kerusi yang akan ditandinginya masih belum disahkan.

Beliau antara individu yang memohon untuk menyertai PKR selepas parti itu membuka pencalonan kepada rakyat Malaysia daripada semua lapisan masyarakat.

Seorang lagi pemimpin PKR yang enggan dinamakan berkata proses pemilihan baharu boleh menimbulkan kekeliruan dalam kalangan ahli akar umbi berhubung kriteria pemilihan calon.

Katanya, sistem baharu dalam PKR yang membolehkan sesiapa sahaja memohon untuk menjadi calon, tidak dibincangkan secara panjang lebar dalam parti.


Skandal LCS: TLDM kalah bertempur sejak awal, kata bekas panglima

Ketika Panglima Tentera Laut Diraja Malaysia (TLDM) Laksamana Tan Sri Abdul Aziz Jaafar hampir bersara selepas berkhidmat selama 40 tahun, beliau ditawarkan jawatan sebagai Timbalan Pengerusi Eksekutif/Pengarah Urusan Boustead Heavy Industries Corporation (BHIC).

Pegawai tertinggi TLDM yang sangat dihormati itu tidak perlu berfikir dua kali.

Beliau menyatakan tidak kepada tawaran menarik itu, yang akan termasuk imbuhan lebih RM80,000 sebulan dan faedah lain.

“Saya menolak. Saya ditawarkan untuk mengambil alih daripada (Tan Sri Ahmad Ramli Mohd Nor). Saya menolak dan saya berkata tidak. Saya tidak mahu makan (perkataan/keputusan saya tadi),” katanya kepada Jawatankuasa Kira-kira Wang Negara (PAC).

Jelas daripada keterangan Abdul Aziz, 66, beliau membuat keputusan itu kerana banyak tindakan Boustead Naval Shipyard (BNS) – sebuah unit BHIC – didakwa bertentangan dengan kepentingan TLDM.

Memetik laporan The Star, bekas Panglima TLDM, Tan Sri Ahmad Ramli Mohd Nor, adalah salah satu daripada dua nama yang terlibat dan disebut berulang kali dalam laporan PAC mengenai skandal kapal tempur pesisir pantai (LCS) bernilai RM9 bilion.

Seorang lagi ialah Anuar Murad, bekas kapten tentera laut, yang namanya disebut 23 kali dalam laporan PAC. Beliau adalah pengarah program LCS BNS, lapor The Star.

Dalam laporan setebal 247 muka surat itu, Abdul Aziz berkata beliau telah menulis 10 surat, termasuk kepada perdana menteri ketika itu Datuk Seri Najib Razak dan kemudian Menteri Pertahanan Datuk Seri Ahmad Zahid Hamidi, serta Ketua Setiausaha Negara dan Ketua Setiausaha Kementerian Pertahanan serta Perbendaharaan.

Tiada seorang pun daripada mereka, katanya, peduli dengan bantahannya yang tidak putus-putus.

Keluhan utama Abdul Aziz ialah bantahan TLDM terhadap reka bentuk kapal kerana beliau merasakan TLDM, sebagai pengguna akhir, harus bersuara tetapi pandangannya tidak diendahkan oleh kontraktor, BHIC, yang sepatutnya membina enam LCS.

Enam LCS itu sepatutnya dihantar secara berperingkat, dengan yang terakhir dijadualkan pada 2023, tetapi hingga hari ini, tiada satu kapal pun siap sedangkan RM6 bilion telah dibayar kepada BNS.

Akhbar itu melaporkan dalam keterangannya di hadapan PAC pada 2021, Abdul Aziz berkata TLDM bertarung dengan “pertempuran yang kalah, sejak awal lagi” dengan “Boustead (BNS) diberi kelonggaran untuk memilih apa yang sesuai untuk diri mereka sendiri”.

Inti pertikaian ialah TLDM mahu reka bentuk Sigma LCS oleh firma Belanda dan sistem pengurusan tempur (CMS) daripada firma Perancis tetapi berikutan lobi yang sengit, BNS telah memilih reka bentuk Gowind dan SETIS CMS – kedua-duanya dari Perancis.

Abdul Aziz berkata beliau berasa “sangat kecewa” kerana ketika itu Zahid dikatakan telah bersetuju dengan Gowind-SETIS tetapi beliau tidak melihat sebarang surat daripada menteri ketika itu menyatakan keutamaan kepada Gowind-SETIS.

Zahid sebelum ini dikatakan bersetuju dengan rekaan Sigma.

“Reka bentuk Perancis bukanlah reka bentuk yang terbukti, manakala Sigma sudah beroperasi di Indonesia, Maghribi dan beberapa negara lain,” katanya, sambil menambah terdapat juga peluang yang hilang kerana pembina itu mahu menjadikan Malaysia habnya.

Reka bentuk Gowind oleh Kumpulan Tentera Laut Perancis, dahulunya DCNS, yang juga telah membina kapal selam Scorpene untuk Malaysia yang mencetuskan kontroversi pada 2002.

Abdul Aziz berkata: “Kami mempunyai pengalaman buruk dengan Perancis, terutamanya dengan kapal selam. Saya tidak mahu memberitahu kerajaan bahawa kita telah ditipu tetapi pendek kata, terdapat beberapa unsur di sana. Jika sesiapa berada di kedudukan saya, saya katakan anda mesti bersedia.”

Walaupun beliau merasakan “sesuatu yang tidak kena” dari awal, Abdul Aziz tidak mengeluarkan sebarang kenyataan secara luaran tetapi mengisytiharkan bahawa PAC adalah peluang terbaik untuk berkat:, “Saya telah mencatatkan kekecewaan terbesar saya kepada semua orang yang sepatutnya mendengar saya” .

“Jika saya akan membina rumah, jika saya katakan saya mahu itu, anda akan melakukannya. Betul atau tidak? Fakta yang berlaku (adalah) sebaliknya, jelas menunjukkan bahawa tidak telus,” katanya.

Dalam keterangannya, Abdul Aziz juga meminta untuk dirakamkan bahawa beliau telah menggesa siasatan terhadap Contraves Advanced Devices Sdn Bhd (CAD) – satu daripada dua syarikat yang dilantik oleh BNS sebagai kontraktor utama untuk projek LCS.

Satu lagi ialah Contraves Electrodynamics Sdn Bhd (CED), di mana BNS mempunyai 51 peratus kepentingan dengan syarikat asing, Rheinmetall Group mempunyai 49 peratus lagi.

Keterangan Abdul Aziz adalah serius kerana beliau telah menempuh perjalanan selama 41 tahun sebagai pegawai tentera laut, termasuk tujuh tahun setengah sebagai panglima TLDM.

Beliau telah dimasukkan ke dalam TLDM pada 1974 sejurus selepas menamatkan pengajian di Maktab Tentera Diraja di Sungai Besi.

Antara kejayaan yang dicapai Abdul Aziz ialah berkhidmat di atas sembilan kapal ketika operasi di laut, termasuk mengetuai tiga daripadanya.

Beliau juga merupakan sebahagian daripada kru pentauliahan untuk empat kapal TLDM – kapal serangan pantas KD Paus di Limbungan Hong Leong-Lurssen di Butterworth, Pulau Pinang, pada 1976; dan kapal komando dan sokongan serba guna KD Seri Indera Sakti di Limbungan Bremen Vulkan di Bremen, Jerman, pada 1980.

Beliau juga daripada kru pentauliahan korvet KD Kasturi di Limbungan HDW di Kiel, Jerman, pada 1984; dan korvet peluru berpandu KD Laksamana Muhammad Amin di Limbungan Fincantieri di La Spezia, Itali, pada 1999.

Pada muka surat 80 laporan PAC, dalam rujukan jelas kepada Ahmad Ramli, Abdul Aziz berkata terdapat banyak cadangan yang dibuat oleh TLDM berhubung 17 sistem pengurusan utama – 10 telah dipersetujui dan tujuh tidak dipersetujui oleh BNS.

“Jadi saya berkata ‘Ya Tuhanku.’ Pendek kata kepadanya, ‘sebagai bekas tentera laut, beliau ini (orang ini), anda langsung tidak membantu tentera laut,” katanya.


‘Terserah kepada UMNO Kelantan putus hubungan dengan PAS’

Naib Presiden UMNO Datuk Seri Ismail Sabri Yaakob berkata keputusan UMNO Kelantan memutuskan hubungan kerjasama dengan PAS tiada kaitan dengan dirinya.

Malah, katanya UMNO negeri itu pernah menyuarakan hasrat untuk berbuat demikian pada mesyuarat Majlis Tertinggi (MT) sebelum ini.

“Perkara itu tidak kaitan dalam pertemuan dengan UMNO negeri,” katanya diminta mengulas sama ada keputusan itu dibincangkan ketika beliau mengadakan pertemuan dengan kepemimpinan UMNO negeri semalam.

Semalam, Pengerusi Badan Perhubungan UMNO Kelantan, Datuk Ahmad Jazlan Yaakub, mengumumkan UMNO Kelantan mengambil keputusan memutuskan hubungan kerjasama dengan PAS negeri itu berkuat kuasa serta-merta.

Beliau berkata keputusan yang dibuat itu setelah PAS Kelantan yang kekal menjalin kerjasama dengan Bersatu.

Pengumuman itu dibuat beberapa jam setelah Badan Perhubungan UMNO Kelantan mengadakan pertemuan dengan Ismail Sabri di Kota Bharu. Berita berkaitan

Mengulas lanjut Ismail Sabri berkata MT menyerahkan kepada kebijaksanaan UMNO Kelantan untuk menentukan masa depan parti itu di negeri berkenaan.

“Selagi keputusan tidak merugikan UMNO dan itu yang dirasakan terbaik untuk kekuatan UMNO di Kelantan, kita kata ‘go ahead’ (teruskan).

“Setiap negeri mempunyai pandangan berbeza berdasarkan negeri masing-masing. Padangan di Pahang mungkin berbeza di Kelantan atau di Terengganu yang berlainan daripada Selangor.

“Ada yang mahu bekerjasama dan ada yang tidak, dan ada juga yang masih hendak berbincang,” katanya hari ini.


Covid-19: 1,300 kes baharu, lima kematian

Sebanyak 1,300 kes baharu Covid-19 dilaporkan hari ini, dengan lima lagi kematian dicatatkan, kata Kementerian Kesihatan.

1,412 kes pula dilaporkan sembuh, sementara 189 sedang dirawat di Unit Rawatan Rapi dan daripada jumlah itu, 88 memerlukan bantuan pernafasan.


Saksi beritahu tiada kesilapan besar dalam perjanjian awal projek terowong

Mahkamah Sesyen Kuala Lumpur diberitahu bahawa tiada kesilapan besar dalam kandungan dokumen Perjanjian Awalan Bagi Projek Penswastaan Jalan Utama dan Terowong di Pulau Pinang yang ditandatangani kerajaan negeri dan syarikat Consortium Zenith Beijing Urban Construction Group Sdn Bhd pada 2013.

Menurut laporan Bernama, perkara itu disahkan oleh Pesuruhjaya Kehakiman Adlin Abdul Majid, 47, ketika memberi keterangan dalam kes rasuah membabitkan bekas Ketua Menteri Pulau Pinang Lim Guan Eng yang berdepan empat pertuduhan membabitkan pembinaan terowong dasar laut dan projek pembinaan jalan utama di negeri itu bernilai RM6.3 bilion.

Ketika disoal balas peguam Gobind Singh Deo, yang mewakili Guan Eng, Adlin berkata ketika itu, beliau merupakan peguam di Tetuan Lee Hishammuddin Allen & Gledhill dan telah dilantik oleh Kerajaan Negeri Pulau Pinang untuk menyediakan draf perjanjian tersebut.

Saksi pendakwaan ke-12 itu berkata draf perjanjian awal tersebut telah dibawa ke mesyuarat exco Kerajaan Negeri Pulau Pinang pada 4 Okt 2013 yang turut dihadiri bekas Penasihat Undang-Undang negeri Datuk Faiza Zulkifli, 61.

Beliau berkata draf itu telah dibentang dan mendapat kebenaran exco selain persetujuan mereka untuk pindaan tertentu dibuat dalam perjanjian tersebut.

Adlin berkata tiada sebarang bantahan dikemukakan semasa mesyuarat exco berhubung perjanjian itu.

Gobind: Rakan saya yang bijaksana mendakwa terdapat ‘kesilapan besar’ dalam perjanjian itu. Adakah anda tahu mengenai sebarang kesilapan besar yang berlaku dalam perjanjian itu? Adlin menjawab “Tidak.”

Gobind: Datuk Faiza Zulkifli berkata terdapat kesilapan besar ketika merujuk kepada perenggan tertentu (dalam draf perjanjian itu). Adakah anda setuju bahawa terdapat kesilapan besar pada bahagian itu dalam perjanjian tersebut?

Adlin: Saya tidak setuju.

Saksi itu juga bersetuju dengan pembelaan bahawa kepentingan kerajaan negeri telah dilindungi melalui perjanjian itu kerana ia perlu melalui jawatankuasa tertentu sebelum dilaksanakan.

Adlin juga berkata Faiza tidak pernah memaklumkan kepada beliau mengenai sebarang ‘kesilapan besar’ dalam perjanjian itu.

Pada prosiding sebelum ini, saksi pendakwaan ke-11 iaitu Faiza memberitahu mahkamah bahawa terdapat kesilapan besar dalam kandungan dokumen itu yang membabitkan lot tanah.

Terdahulu, saksi pendakwaan ke-13 Datin Seet Chin Leng, 55, memaklumkan mahkamah bahawa kali terakhir beliau berjumpa suaminya iaitu mendiang Datuk Ewe Swee Keng ialah pada 1 pagi sebelum mangsa maut terjatuh dari kondominium di Jalan Kelawi, Georgetown pada 5 pagi 5 Okt lepas.

Mendiang Swee Keng, saksi pendakwaan yang sepatutnya memberi keterangan dalam kes rasuah membabitkan Guan Eng, dilaporkan maut selepas terjatuh dari kondominium itu dan kes dilaporkan sebagai mati mengejut.

Chin Leng berkata beliau tidak tahu suaminya telah ke pejabat Suruhanjaya Pencegahan Rasuah Malaysia (SPRM) untuk memberi keterangan kerana perkara itu tidak pernah dimaklumkan oleh mendiang.

Guan Eng didakwa menggunakan kedudukan sebagai Ketua Menteri Pulau Pinang untuk menerima rasuah RM3.3 juta sebagai tindakan membantu syarikat milik Datuk Zarul Ahmad Mohd Zulkifli mendapatkan projek pembinaan bernilai RM6,341,383,702.

Beliau didakwa melakukan perbuatan itu di Pejabat Ketua Menteri Pulau Pinang, Tingkat 28, Komtar, George Town antara Januari 2011 dan Ogos 2017.

Mengikut pertuduhan pindaan kedua, Guan Eng didakwa meminta suapan daripada Zarul Ahmad sebanyak 10 peratus daripada keuntungan yang akan diperoleh syarikat itu sebagai penghargaan mendapatkan projek tersebut berhampiran The Garden Hotels, Lingkaran Syed Putra, Mid Valley City, Kuala Lumpur pada Mac 2011.

Setiausaha Agung DAP itu turut berdepan dua pertuduhan menyebabkan dua plot tanah bernilai RM208.8 juta milik Kerajaan Negeri Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.

Guan Eng didakwa melakukan perbuatan itu di Pejabat Tanah dan Galian Pulau Pinang, Tingkat 21, Komtar pada 17 Feb 2015 dan 22 Mac 2017.

Perbicaraan di hadapan Hakim Azura Alwi bersambung esok.


Zahid salahkan setiausaha, pindah wang bukan untuk pecah amanah

Presiden UMNO Datuk Seri Dr Ahmad Zahid Hamidi mendakwa dia tiada pilihan apabila memindahkan dana RM17,953,185.21 milik Yayasan Akalbudi yang diasaskannya ke dalam akaun firma guaman Tetuan Lewis & Co.

Bekas timbalan perdana menteri itu berkata keputusan itu dibuat kerana setiausaha eksekutif ketika itu, Mejar Mazlina Mazlan @ Ramly yang diamanahkan menjaga urusan akaun peribadinya dan yayasan berkenaan, didapati kerap melakukan kesilapan dan cuai ketika mengendalikan akaun berkenaan.

Zahid juga mendakwa dia tidak tahu dan tidak pernah mengarahkan Mazlina menggunakan cek Yayasan Akalbudi (YAB) yang tertera tandatangannya untuk membayar polisi insurans kenderaan peribadi dan cukai jalannya.

Memberi keterangan membela diri dalam perbicaraan atas dakwaan pecah amanah jenayah melibatkan lebih RM31 juta dana YAB, Zahid berkata, dia tidak melakukan pecah amanah dengan membuat pemindahan wang terbabit.

“Apakah pilihan yang saya ada melainkan mencari jalan supaya wang yang ada dalam simpanan semasa di bank iaitu keseluruhan dana Akalbudi dipindahkan ke sebuah firma guaman di mana terdapat akauntan dan pegawai akaun serta penyimpan kira-kira yang bertauliah menjaga akaun pelanggan.

“Maka saya membuat keputusan pemindahan itu dilakukan bukan untuk pecah amanah tetapi menggunakan sebuah syarikat guaman yang mempunyai pegawai yang berketerampilan untuk menjaga akaun pelanggan sebagai pemegang amanah wang Yayasan Akalbudi,” katanya memetik laporan agensi berita hari ini.

Zahid menjawab berkata demikian ketika menjawab soalan peguam belanya, Datuk Ahmad Zaidi Zainal, pada sesi pemeriksaan utama ketika membela diri terhadap 47 pertuduhan, iaitu 12 kes pecah amanah, lapan pertuduhan rasuah dan 27 pertuduhan pengubahan wang haram membabitkan dana YAB.

Zahid yang disoal peguam belanya, berkata dana berkenaan tetap milik YAB walaupun selepas dipindahkan kepada firma guaman.

Terdahulu, Zahid berkata Mazlina melakukan banyak kesilapan ketika menguruskan cek, selain tidak menghantar penyata bulanan dan dokumen lain apabila diminta.

Katanya, dia banyak kali memberikan nasihat dan panduan kepada Mazlina selepas mendapati pegawainya itu tidak mempunyai latar belakang perakaunan, bagaimanapun Mazlina yang juga saksi ke-90 pendakwaan hanya meminta maaf tetapi tetap mengulangi kesalahan sama.

Disoal mengapa dalam banyak firma guaman beliau memilih Tetuan Lewis & Co, Zahid berkata, mengenali peguam dalam firma guaman itu selepas diperkenalkan rakannya dalam Kementerian Dalam Negeri (KDN).

Pada satu peringkat, Zahid mempertikaikan keterangan Mazlina sebelum ini – sebagai saksi pendakwaan ke-90 perbicaraan – bahawa dia didakwa tidak pernah menyoal setiausaha itu mengapa dia tidak menggunakan cek peribadinya dan dia tidak pernah mempersoalkan mengapa dia memberikan cek YAB untuk ditandatanganinya bagi membayar bil kad kredit.

Dalam menolak keterangan yang didakwa palsu, Zahid mendakwa di mahkamah:

“Saya tidak pernah dan tidak akan memberi kebenaran kepada Mazlina untuk menggunakan cek Yayasan Akalbudi untuk kegunaan peribadi saya.”

Berhubung RM107,509.55 yang didakwa diselewengkan untuk membayar cukai jalan dan polisi insurans kenderaan peribadinya, Zahid mendakwa tuduhan ini adalah tidak benar sambil menegaskan bahawa setiausahanya yang bersalah.

“Saya nyatakan cek ini adalah cek Yayasan Akalbudi yang telah saya tandatangani untuk kegunaan Yayasan Akalbudi. Tetapi Mazlina telah menyalahgunakan cek tersebut untuk membuat pembayaran polisi insurans kenderaan dan lesen kenderaan bermotor,” katanya.


Desak bubar Parlimen, Zahid cuba tunjuk pengaruh ke atas PM: Bersatu Terengganu

Datuk Seri Ahmad Zahid Hamidi cuba menunjukkan dirinya masih berkuasa mengawal parti selepas memutuskan Perdana Menteri Datuk Seri Ismail Sabri Yaakob perlu mengadap Yang di-Pertuan Agong bagi membawa cadangan pembubaran Parlimen dengan segera.

Ketua Penerangan Bersatu Terengganu, Badrolhisham Shafie menyifatkan Presiden UMNO mahu memberitahu ahli-ahli UMNO dibawah beliau sebenarnya berkuasa dan berpengaruh terhadap Ismail Sabri yang hanya sekadar seorang Naib Presiden dan bukannya Presiden parti itu.

“Yang di-Pertuan Agong mempunyai kuasa mutlak untuk tidak bersetuju bagi membubarkan Parlimen.

“Dalam kata lain, Presiden parti cuba membuktikan pengaruhnya ke atas Naib Presiden sebagai bukti beliau masih menguasai parti,” katanya dalam kenyataan media.

Mengulas lanjut, Badrolhisham berkata tindakan memecat dan mengantung ahli parti yang mengkritik kepimpinan Zahid bagi tujuan yang sama tanpa melalui proses jawatan disiplin parti.

“Sedangkan hakikatnya, imej parti telah rosak akibat pemimpin parti yang korup. Dengan puluhan kes pendakwaan dan ada terbukti bersalah, kekal menerajui parti.

“Syukurlah UMNO kekal begini. Rakyat punya alasan untuk menolak UMNO secara total dengan keangkuhan dan urus tadbir parti yang songsang,” katanya lagi.

Terdahulu pada Jumaat lepas, Mesyuarat Majlis Tertinggi (MKT) UMNO membuat ketetapan supaya PRU-15 diadakan tahun ini dan Perdana Menteri akan mempersembahkan cadangan tarikh pembubaran Parlimen kepada Yang di-Pertuan Agong, selaras Perkara 40(1) Perlembagaan Persekutuan.

Untuk rekod, Zahid berterusan memberi desakan dan tekanan kepada Ismail Sabri supaya segera membubarkan Parlimen dan mengadakan pilihan raya umum ke-15 (PRU-15) dengan segera.


DAP perlu pertahankan Zahid dan UMNO lebih kuat jika mahu menang PRN

Untuk memenangi Pilihan Raya Negeri (PRN), DAP perlu menunjukkan solidariti kepada Presiden UMNO, Datuk Seri Ahmad Zahid Hamidi dan membantu kempen rakan mereka tersebut dengan lebih bersungguh-sungguh.

UMNO kini memerlukan DAP untuk menyucikan pemimpin mereka yang terpalit dengan kes rasuah dan salah guna kuasa atau sekurang-kurangnya mereka dapat mempengaruhi pengundi kaum Cina untuk menyokong UMNO dan Zahid pada PRN ini.

Selepas MIC dan MCA mengesahkan tidak akan bertanding dan meletak calon mereka pada PRN di enam negeri kali ini, sudah pastinya UMNO memerlukan jentera DAP untuk membantu kempen mereka bagi mendapatkan sokongan bukan Melayu.

Keputusan MIC dan MCA tidak meletak calon akan memberi tamparan hebat kepada UMNO kerana mereka selama ini dalam setiap pilihan raya akan bekerjasama sebagai satu pasukan dalam gabungan Barisan Nasional (BN).

Namun, selepas bersama DAP dan Pakatan Harapan (PH) nampaknya UMNO menganaktiri rakan parti komponen BN tersebut dan bergerak bersama-sama dengan rakan baharu mereka.

Ternyata, UMNO tidak lagi mempunyai keyakinan kepada MIC dan MCA untuk memperoleh sokongan pengundi bukan Melayu pada PRN kali ini dan hanya mengharapkan kepada bantuan DAP untuk berkempen.

Bagaimanapun, kunci kepada kejayaan UMNO kini bergantung kepada DAP untuk membantu mereka, tanpa pertolongan parti yang dianggap musuh ketat itu sebelum ini sudah pastinya masa depan politik Zahid akan malap selepas ini.

Perkara penting yang perlu dilakukan DAP adalah dengan menggambarkan UMNO dan Zahid sebagai hero kerana bersetuju untuk bersama-sama membentuk kerajaan campuran dan tidak bersama dengan Perikatan Nasional (PN).

DAP perlu mengangkat dan menyanjung Zahid dan UMNO sebagai wira kerana menyelamatkan DAP dan PH terus menjadi pembangkang, jasa UMNO dalam penubuhan kerajaan campuran adalah besar dan DAP perlu membalasnya dengan bekerja bersungguh-sungguh untuk membantu mereka menang PRN nanti.

Tidak adil hanya UMNO yang memuji dan menyanjung DAP, kini sudah sampai masanya pemimpin DAP juga memuji pemimpin UMNO dan mendoktrin pengundi supaya mereka melihat Zahid serta UMNO kini sudah bersih dan tidak lagi rasuah.

DAP perlu menyakinkan pengundi Cina khususnya untuk mempercayai UMNO kini sebuah parti yang bersih dan bebas daripada segala amalan rasuah apabila sudah bersama dengan kerajaan campuran.

Lebih penting, DAP juga perlu memberi penjelasan dan penerangan yang akan dapat mengaburi pengundi setia mereka bahawa UMNO sekarang sudah berbeza dengan sebelum ini kerana apabila bersama dalam satu gabungan, semua pemimpin UMNO termasuk Zahid sudah dibersihkan dan disucikan daripada amalan rasuah.

UMNO kini sangat mengharapkan sokongan daripada DAP bagi memastikan setiap kempen di kawasan mereka tandingi nanti dapat dimenangi, atau sekurang-kurangnya mendapat kerusi lebih banyak daripada PN.

Selain itu, DAP juga tidak mempunyai pilihan yang lain dan perlu memberi sokongan padu kepada UMNO jika mahu melihat kerajaan campuran sekarang ini kekal sekurang-kurangnya habis penggal.

Jika UMNO kalah pada PRN ini, tempias juga akan terkena kepada kerajaan campuran sekarang dan DAP perlu memainkan peranan mereka untuk memastikan pengundi memberi sokongan kepada calon parti tersebut.

Ia bermakna kalah UMNO, maka kalah juga DAP.

Pemimpin DAP perlu lebih kerap turun berkempen untuk calon UMNO pada PRN di enam negeri, ia sekurang-kurangnya dapat menyeimbangkan kehilangan pengundi Melayu yang sudah tidak lagi menyokong UMNO.

Realitinya, UMNO tidak akan mendapat sokongan pengundi Melayu sama seperti sebelum ini, sudah pasti akan lebih banyak undi Melayu akan hilang pada PRN kali ini.

DAP menjadi harapan untuk sekurang-kurangnya pengundi Cina akan menyokong UMNO di setiap kerusi Dewan Undangan Negeri (DUN) yang mereka bertanding nanti.


Zahid lancar misi kayuhan basikal kibar bendera UMNO pusing semenanjung

Presiden UMNO Datuk Seri Ahmad Zahid Hamidi semalam melancarkan jelajah kayuhan basikal sekumpulan penyokong partinya yang akan mengelilingi seluruh semenanjung.

Pelancaran tersebut diadakan di Parlimennya, Bagan Datuk dan bakal berakhir di Pusat Dagangan Dunia (WTC) di Kuala Lumpur, iaitu semasa Perhimpunan Agung UMNO, ia dengan matlamat untuk memperjelaskan makna di sebalik bendera parti itu.

Misi kayuhan tersebut diketuai Saad atau lebih dikenali Pak Ad, dari Baling, Kedah yang dijangkakan membuat kayuhan sejauh kira-kira 2,500 kilometer.

Ditemani seorang rakannya dari Sik, Kedah sebagai pengayuh tetap di sepanjang perjalanan, mereka dijangka menamatkan kayuhan pada 16 Mac depan di Pusat Dagangan Dunia (WTC) di Kuala Lumpur, iaitu semasa Perhimpunan Agung UMNO.

Menurut Saad, kayuhan yang dilakukannya itu dinamakan ‘misi kayuhan cintailah tanah air kita dulu, kini dan selamanya bersama UMNO’.

Katanya, sepanjang kayuhan, dia akan mengibarkan bendera UMNO dan akan memberi penjelasan mengenai makna di sebalik bendera UMNO kepada masyarakat di setiap tempat yang akan mereka singgah nanti.

“Dalam kayuhan ini, saya dapat jumpa dengan anak-anak muda untuk perjelaskan makna bendera UMNO yang berkeris.

“Saya berharap usaha ini dapat menyemarakkan semangat perjuangan orang Melayu dan UMNO untuk mempertahankan maruah tanah air dan bangsa serta agama.

“Kita tidak rasis, tapi, kita perlu melakukan sesuatu demi untuk generasi masa depan. Kalau ada pihak setuju dengan cara ini, setujulah, tapi yang tak setuju, terpulanglah.

“Ini merupakan kayuhan pertama mengibarkan bendera UMNO di seluruh Semenanjung menggunakan basikal sejak UMNO ditubuhkan,” katanya dipetik laporan Utusan Malaysia.

Saad berharap misi kayuhannya itu mendapat sokongan daripada UMNO bahagian di seluruh negara.


Minggu pertama sidang Dewan Rakyat cipta sejarah

Minggu pertama sidang Dewan Rakyat yang bermula Isnin (18 Julai) mencipta sejarah buat negara dengan lulusnya Rang Undang-Undang (RUU) Antigangguan Seksual 2021.

Penggubalan RUU yang bermula sejak 2011 itu diharap berupaya menangani isu gangguan seksual di Malaysia yang belum memiliki undang-undang khusus mengenainya.

Namun, kelulusan RUU pada Rabu (20 Julai) itu tidak terlepas daripada ‘drama’ apabila pihak pembangkang mendakwa Datuk Seri Tajuddin Abdul Rahman (BN-Pasir Salak) mengeluarkan kata kesat dan lucah sehingga mencetuskan situasi ‘panas’ ketika sesi perbahasan, menurut Bernama.

Sidang dewan juga mengalami kekecohan apabila Isnaraissah Munirah Majilis (Warisan-Kota Belud) diarah keluar dan digantung dua hari daripada menghadiri mesyuarat setelah bertegas mahu usul tuntutan kumpulan Sulu terhadap Sabah dibahas di Dewan Rakyat.

Isu berkenaan terus dibangkitkan Ahli-Ahli Parlimen pembangkang sebelum Yang Dipertua Dewan Rakyat Tan Sri Azhar Azizan Harun menjelaskan pada Rabu bahawa perbincangan berhubung tuntutan kumpulan Sulu di Parlimen boleh menjejaskan kepentingan Malaysia dalam prosiding litigasi kes berkenaan.

Menurutnya, perbincangan mengenai perkara itu berkemungkinan akan mendedahkan strategi negara dalam hal berkaitan, sekali gus memberi manfaat kepada pihak lain.

Pada 12 Julai lepas, Mahkamah Rayuan Paris membenarkan permohonan kerajaan Malaysia untuk menggantung penguatkuasaan Final Award bertarikh 28 Feb 2022 yang dikeluarkan penimbang tara Dr Gonzalo Stampa berikutan tuntutan kumpulan Sulu melalui satu prosiding timbang tara antarabangsa di Madrid, Sepanyol.

Sebelum ini, dilaporkan aset dua anak syarikat Petronas di Azerbaijan dirampas oleh kumpulan Sulu, yang dikatakan menuntut US$14.92 bilion (RM62.59 bilion) daripada Malaysia.

Turut menarik perhatian, Dewan Rakyat meluluskan usul membatalkan keputusan dewan pada 23 Mac lepas yang menolak lanjutan penguatkuasaan Subseksyen 4(5) Akta Kesalahan Keselamatan (Langkah-Langkah Khas) 2012 atau SOSMA.

Usul itu diluluskan setelah melalui undi belah bahagian yang menyaksikan 105 Ahli Parlimen bersetuju manakala 83 tidak bersetuju dan 32 tidak hadir, sekali gus membolehkan Kementerian Dalam Negeri (KDN) mengemukakan semula usul lanjutan penguatkuasaan Subseksyen 4(5) akta berkenaan untuk tempoh tahanan 28 hari dikekalkan bagi tempoh lima tahun lagi mulai 31 Julai ini, pada persidangan kali ini.

Dewan Rakyat turut meluluskan tujuh rang undang-undang iaitu Rang Undang-Undang Perhutanan Negara (Pindaan) 2022; Rang Undang-Undang Agensi Kawalan Sempadan Malaysia (Pembubaran) 2021; Rang Undang-Undang Kehadiran Wajib Pesalah-Pesalah (Pindaan) 2021 dan Rang Undang-Undang Majlis Pembangunan Wilayah Ekonomi Pantai Timur (Pindaan) 2022.

Turut diluluskan Rang Undang-Undang Kawalan Padi dan Beras (Pindaan) 2022; Rang Undang-Undang Racun (Pindaan) 2022 dan Rang Undang-Undang Keselamatan Sosial Pekerja (Pindaan) 2022.

Bagaimanapun, usul pemilihan Timbalan Yang Dipertua Dewan Rakyat bagi menggantikan Datuk Seri Azalina Othman Said ditangguh sekali lagi ke persidangan akan datang.


Kontak rapat pesakit Covid-19 tidak perlu lagi diasingkan, kata Khairy

Individu yang menjadi kontak rapat kepada pesakit Covid-19 tidak lagi perlu menjalani pengasingan selepas ini, kata Menteri Kesihatan, Khairy Jamaluddin Abu Bakar.

Bagaimanapun, pengecualian tersebut diberikan kepada mereka yang tidak bergejala walaupun mempunyai kontak rapat dengan pesakit positif Covid-19 bermula minggu depan.

Khairy berkata keputusan untuk memansuhkan prosedur pengasingan bagi kontak rapat itu ketika ini sudah dilaksanakan dalam sektor perkhidmatan kesihatan awam.

Katanya, ia susulan pekeliling yang diedarkan kepada semua petugas kesihatan bertarikh 15 Februari lalu.

“Satu pekeliling sudah dikeluarkan Ketua Pengarah Kesihatan, Tan Sri Dr Noor Hisham Abdullah untuk pekerja kesihatan mengenai satu protokol baharu.

“Protokol itu merujuk kepada mereka yang disahkan kontak rapat, kini tidak lagi perlu menjalani isolasi sekiranya tiada gejala.

“Sebaliknya, mereka hanya perlu membuat ujian saringan pada hari tertentu dan protokol sama akan kita laksanakan untuk orang ramai apabila tiba masanya.

“Pengumuman mengenai perkara ini akan dibuat minggu depan,” katanya pada sidang media hari ini.

Dalam perkembangan lain, Khairy memberitahu kes jangkitan Covid-19 dalam kalangan kanak-kanak dan bayi baru lahir merekodkan peningkatan dengan lonjakan 160 peratus.

Ujarnya, perbandingan terhadap laporan minggu epidemiologi kelima dan keenam tahun ini bagi golongan berkenaan mencatatkan peningkatan amat membimbangkan.

Menurutnya lagi, kes Covid-19 bagi bayi baru lahir hingga berusia 11 tahun pada minggu epidemiologi kelima ialah 6,524 kes, berbanding 16,959 kes pada minggu epidemiologi keenam.

“Bagi tempoh Januari hingga hari ini, sebanyak tiga kes kematian direkodkan dalam kelompok usia sifar (bayi) hingga 11 tahun.

“Peningkatan ini amat membimbangkan dan perlu ditangani menerusi pemberian vaksin, seperti ditawarkan melalui Program Imunisasi Covid-19 Kebangsaan Kanak-Kanak (PICKids).

“Memang betul, bagi bayi yang baru lahir hingga berusia empat tahun, kita tiada lagi vaksin dan ia juga situasi sama di seluruh dunia,” katanya lagi.


Dana judi: Anwar cuba bina persepsi negatif terhadap Perikatan Nasional

Satu laporan polis dibuat terhadap Datuk Seri Anwar Ibrahim kerana mendakwa bahawa parti-parti komponen Perikatan Nasional menerima dana daripada syarikat judi bagi menghadapi Pilihan Raya Umum Ke-15 (PRU-15) lalu.

Laporan itu dibuat Timbalan Ketua Pemuda Perikatan Nasional Wan Ahmad Fayhsal Wan Ahmad Kamal di Ibu Pejabat Polis Daerah Dang Wangi, Kuala Lumpur, tengah hari tadi (7 Disember 2022).

Bercakap kepada media kemudian, Ahli Parlimen Machang itu berkata dakwaan Anwar itu sebenarnya permainan politik yang cuba membina persepsi negatif, seolah-olah Perikatan Nasional menerima dana syarikat perjudian.

“Mungkin tujuan Anwar adalah untuk menggempur pengundi-pengundi Melayu, khususnya ketika pilihan raya Parlimen Padang Serai dan Dewan Undangan Negeri (DUN) Tioman.

“Dan saya yakin pengundi tidak akan termakan dengan fitnah ini kerana ia telah dinafikan oleh pimpinan Perikatan Nasional, terutama oleh Setiausaha Agung Perikatan Nasional Datuk Seri Hamzah Zainudin dan Presiden PAS Tan Sri Abdul Hadi Awang ,” katanya.

Wan Ahmad Fayhsal yang juga Ahli Parlimen Machang berkata laporan polis yang dibuat hari ini juga menunjukkan Perikatan Nasional memandang serius tuduhan itu dan tidak mempunyai apa-apa untuk diselindungkan.

Terdahulu, Setiausaha Agung PAS Datuk Seri Takiyuddin Hassan berkata Perikatan Nasional mempertimbangkan untuk mengambil tindakan undang-undang jika Anwar gagal mengemukakan bukti menyokong tuduhan liarnya itu.

PAS sebelum ini meminta Anwar mengemukakan bukti selepas memberikan bayangan bahawa syarikat perjudian, terutamanya yang terbabit dalam “cabutan khas” 4D, sedikit sebanyak membiayai kempen pilihan raya PN.

Sementara itu ketika menjawab soalan, Wan Ahmad Fayhsal berkata seperti parti-parti lain, Perikatan Nasional juga tidak mendedahkan pecahan dana politik yang diterima.

“Perikatan Nasional bersedia untuk membahaskan rang undang-undang pembiayaan politik yang dinanti-nantikan di Parlimen apabila sesi akan datang.

“Jika itu (akta pembiayaan politik) menjadi keutamaan, maka jadilah,” katanya.


Perjanjian disaksikan Annuar dan Hamzah, kata Muhyiddin

Tan Sri Muhyiddin Yassin mengesahkan perjanjian yang dimerterai dengan Datuk Seri Ismail Sabri Yaakob bagi menyokongnya menjadi Perdana Menteri disaksikan oleh dua individu bersama beberapa pemimpin utama parti yang lain.

Presiden Bersatu yang juga Pengerusi Perikatan Nasional (PN) itu memberitahu semasa tandatangan perjanjian dengan syarat-syarat yang ditetapkan bagi menyokong Ismail Sabri disaksikan oleh Tan Sri Annuar Musa dan juga Setiausaha Agung Bersatu, Datuk Seri Hamzah Zainuddin sebelum ini.

“Tandatangan diturunkan oleh Perdana Menteri (Ismail Sabri), disaksikan oleh Annuar Musa dan saya bagi PN disaksikan oleh Hamzah serta ramai lagi pimpinan parti yang hadir,” katanya dipetik laporan BH hari ini.

Menurutnya lagi, draf perjanjian tersebut juga digubal oleh Setiausaha Agung PAS, Datuk Seri Takiyuddin Hassan bersama Presiden PAS, Tan Sri Abdul Hadi Awang.

“Jadi, mungkin Tok Guru boleh memeriksa kembali dengan Takiyuddin. Beliau sendiri yang sebenarnya adalah draftman kepada perjanjian itu. Itu kenyataan yang sebenarnyalah.

“Kesemua pimpinan tertinggi PN tahu mengenai itu dan kehadiran kita (PN) dalam kerajaan sekarang ini pun atas dasar PN. Bukan atas nama parti sahaja,” katanya lagi.

Muhyiddin menjelaskan berhubung isu perjanjian yang termaktub antara Ismail Sabri dengan PN, ia termasuk jawatan Timbalan Perdana Menteri (TPM) dan beberapa perkara lain yahg termasuk dalam perjanjian tersebut.

Terdahulu, manta Ketua Setiausaha Sulit Muhyiddin ketika menjadi PM, Datuk Dr Marzuki Mohamad tampil mengesahkan wujud perjanjian berkenaan.

Katanya walaupun ada beberapa pihak menafikan Ismail Sabri dan Muhyiddin memeterai sebarang perjanjian mengenai jawatan TPM, persefahaman itu memang wujud.

Muhyiddin berkata, selain jawatan TPM, kandungan perjanjian itu antara lain menyentuh bilangan jawatan dalam jemaah Menteri, khususnya kuota parti.

“Itu sebahagian daripada perjanjian itu dan sebab itu apabila Datuk Zuraida Kamaruddin (Menteri Perusahaan Perladangan dan Komoditi) keluar Bersatu, maka wajarlah kuota itu diisi oleh Ahli Parlimen Bersatu.

“Jadi, kita tidak tuntut lebih. Yang kita kemukakan kepada Perdana Menteri adalah apa yang termaktub dalam perjanjian,” katanya sebelum ini.